qundao/data-zh-poetry huggingface dataset:
偶以罗酒一罂饷友荪适谷梁过饮同竹涛各得二绝句依韵遥和·其三
作者：龚鼎孳
朝代：明
体裁：七言绝句

何须注玉与倾银，风味全输此夕真。君子之交岁寒色，幽兰相对一丛新。
偶以罗酒一罂饷友荪适谷梁过饮同竹涛各得二绝句依韵遥和·其二
作者：龚鼎孳
朝代：明
体裁：七言绝句

寒花几点傍芳尊，高卧閒斋病是恩。雪压西山飞絮满，河干万柳未全髡。
偶以罗酒一罂饷友荪适谷梁过饮同竹涛各得二绝句依韵遥和·其四
作者：龚鼎孳
朝代：明
体裁：七言绝句

二客风流照玉尊，他乡先识醉乡恩。传来彩笔吾难和，老矣中书罪可髡。
偶得盆梅一株贻梦航枉诗垂谢次答二首·其一
作者：龚鼎孳
朝代：明
体裁：五言律诗

髣髴吴峰雪，高斋伴寝兴。小开如静女，孤立得良朋。人瘦纸宪月，春寒花坞僧。长安车马外，幽事懒还能。
偶得盆梅一株贻梦航枉诗垂谢次答二首·其二
作者：龚鼎孳
朝代：明
体裁：五言律诗

清斋花下侣，携手道颜开。绣佛春同坐，寒香扫更堆。深谋今夜醉，坐觉远峰来。问讯西陵客，离家应早梅。
偶得盆梅一株贻梦航枉诗垂谢次答二首杨菊庐比部于蕲水城外玉台山建亭曰春晓其地近绿杨桥取苏长公杜宇数声春晓句也以予旧游请为赋此·其一
作者：龚鼎孳
朝代：明
体裁：五言律诗

高台吹角路，夜火照春沙。何意城南月，重开战后花。前峰明翠霭，老眼倖桑麻。无计携柑往，停骢白帢斜。
偶感·其一
作者：龚鼎孳
朝代：明
体裁：七言绝句

一枰宛雒几澜翻，万事浮云懒更论。饶说近前堪炙手，西垣残日易黄昏。
偶感·其一
作者：龚鼎孳
朝代：明
体裁：七言律诗

东邻先生昨堕马，西第相君今免官。盈虚门雀几朝暮，摧颓栈豆空盘桓。袁丝亡何惟饮酒，曼容薄禄代挂冠。君勿拔剑歌行路，太行沙道纷千盘。
偶感·其七
作者：龚鼎孳
朝代：明
体裁：七言绝句

紫阁黄扉几地存，厨车马厩总声吞。狂奴故态销磨尽，只是平生欠扫门。
偶感·其三
作者：龚鼎孳
朝代：明
体裁：七言绝句

鼎烹鼎食势难伦，主父功名不顾身。终恃君恩容牖下，崖州尚有望京人。
偶感·其二
作者：龚鼎孳
朝代：明
体裁：七言绝句

东市朝衣溅血年，惊看老鹘奋霜拳。到头恩怨知谁是，田窦袁晁尽可怜。
偶感·其二
作者：龚鼎孳
朝代：明
体裁：七言律诗

赭衣有客行紫塞，丹戟一宵生白杨。朔风悲笳莽萧瑟，东园秘器新辉煌。赐环予玦事不急，遗簪敝屦恩何长。当时疏传重骸骨，同日上书归故乡。
偶感·其五
作者：龚鼎孳
朝代：明
体裁：七言绝句

孙刘能使不三公，尺五烟霄缥缈中。曾记东朝廷辨日，天言犹自念飘蓬。
偶感·其八
作者：龚鼎孳
朝代：明
体裁：七言绝句

相印初收好避贤，琴樽东阁故依然。谁言官罢身须死，迁客飘零已八年。
偶感·其六
作者：龚鼎孳
朝代：明
体裁：七言绝句

桑林急雨响岩廊，白简双生殿陛光。往事寒蝉吾自愧，那能约束到南床。
偶感·其四
作者：龚鼎孳
朝代：明
体裁：七言绝句

土室萧萧白板扉，车门客并雀罗稀。养牛上酒无奢望，且乞君王赐骨归。
偶感和吴园次韵·其一
作者：龚鼎孳
朝代：明
体裁：五言律诗

城阙秋笳动，江关杀气连。孙恩新战垒，杨仆旧戈船。六诏回征骑，三河募少年。龙骧飞舰下，早晚慰甘泉。
偶感和吴园次韵·其二
作者：龚鼎孳
朝代：明
体裁：五言律诗

五夜铜龙敌，军书御榻时。宵衣天自警，鼎食尔应知。跋浪行将遁，麾军进勿迟。江东诸父老，辛苦望旌旗。
偶憩长椿兰若圣秋在真源斋中约过小饮听吴客歌时千子病后强起·其一
作者：龚鼎孳
朝代：明
体裁：七言律诗

老槐快月城西寺，梵罢疏林坐晚凉。幽客何缘来折简，松寮前夕记飞觞。为欢岂假霜威促，对酒真嫌世法荒。却似吴阊高会后，一船筝笛出横塘。
偶憩长椿兰若圣秋在真源斋中约过小饮听吴客歌时千子病后强起·其二
作者：龚鼎孳
朝代：明
体裁：七言律诗

戍柝铜街漏欲沉，繁丝叠鼓几年心。樽前兴对藤萝发，病后人怜风露深。燕地艰难惟药裹，江乡早晚到秋砧。浮云紫陌纷经眼，不醉其如华发侵。
偶赠
作者：龚鼎孳
朝代：明
体裁：七言律诗

清筝华屋艳秋分，人立当筵度碧云。乐府扇回琼树出，弹文名好郁金薰。不辞醉尉诃银烛，实拟留仙捉绛裙。画角横江歌舞路，萧条花月一逢君。
偶过石生总宪斋头留尝新酿·其一
作者：龚鼎孳
朝代：明
体裁：七言律诗

青灯东阁对论文，户静双藤白月纷。上殿共推真独坐，开樽不厌故将军。缥瓷雪净倾新碧，缃帙香翻广旧闻。玉律渐回思解网，春从柏府座中分。
偶过石生总宪斋头留尝新酿·其二
作者：龚鼎孳
朝代：明
体裁：七言律诗

六校龙旂玉塞风，飞书谏猎古人同。君王德盛巡游暇，元老心悬雪霰中。带甲果能销四海，衔杯何惜老孤蓬。江湖岁晚无消息，醉指扁舟吾欲东。
偶集友人寓斋用陶公饮酒韵
作者：龚鼎孳
朝代：明
体裁：古风

柴车经广陌，衡宇欣然开。贫窭非无营，对酒宽中怀。江河逝不居，日月与我乖。接舆慨已而，鲁叟耽栖栖。不见前夕中，骭没浊水泥。故山有好鸟，毛羽欢初谐。为乐一以晚，秉烛亮不迷。相劝尽一斗，吾意为君回。
偶题
作者：龚鼎孳
朝代：明
体裁：七言绝句

雪后斜阳映远山，病夫推枕一开颜。胆瓶忽报梅花发，心在铜坑万树间。
偶题文漪扇头墨菊
作者：龚鼎孳
朝代：明
体裁：七言绝句

柴桑终古醉为家，秋到南山日易斜。愁见寄奴芳草绿，暝烟孤守一篱花。
傅度山给谏应召入都以七夕南归送别四首·其一
作者：龚鼎孳
朝代：明
体裁：七言律诗

明河砧杵报秋初，摇落重惊赋索居。万里雁行心尚尔，百年龙卧事何如。乾坤双涕忧时草，风俗群公逐客书。日落觚棱还极望，向来梧竹已萧疏。
傅度山给谏应召入都以七夕南归送别四首·其三
作者：龚鼎孳
朝代：明
体裁：七言律诗

晨星朝士感贞元，折槛犹怜热血存。经乱几人馀白发，论心今夕又青门。每思孝直延三益，安得陶潜共一村。归到更烦披宿草，苌弘何地为招魂。
傅度山给谏应召入都以七夕南归送别四首·其二
作者：龚鼎孳
朝代：明
体裁：七言律诗

乡关烽火急陈兵，万弩良家夜伏营。岂谓江湖非报国，至今父老尽归耕。席开都讲秋风社，辙卧苍生雒下行。出处未妨师叔度，十年人信住山情。
傅度山给谏应召入都以七夕南归送别四首·其四
作者：龚鼎孳
朝代：明
体裁：七言律诗

山公高枕尚东湖，南鸟遥看憔悴无。一自波涛开部党，几令霄汉属吾徒。盍簪朋旧怜杯酒，前席君王问大儒。犹有寸心随往路，当风肯为立斯须。
催妆曲
作者：龚鼎孳
朝代：明
体裁：古风

琼绡四角檀丝绕，晴云犀押烘朱鸟。茱萸麝带摇春风，凤蜡散花银箭晓。梨涡小缬匀红烟，金虫斜堆睡未阑。青菱呵活紫绵软，回身却抱鸳鸯弦。画中蛱蝶愁黄昏，今日亲承一笑恩。江南有情无尽处，蜜蜂飞上莲须语。
元夕后三日孝威仅三仙裳诸子雨集寓斋送药生观察之颍上
作者：龚鼎孳
朝代：明
体裁：七言律诗

望远频登海上台，早春旌节傍花开。双灯细度秦青曲，三岁难忘袁绍杯。旧雨到门重折柳，清冰照阁一题梅。芳时莫惜为欢永，金甲乾坤玉漏催。
元夕和空同诸韵 其七 嵩庵将南行
作者：龚鼎孳
朝代：明
体裁：五言律诗

黄阁推司谏，飞章魏阙看。李膺冤未白，槐里槛仍寒。迁谪朝廷惜，风波老辈残。玉炉香咫尺，问夜忆更阑。
元夕和空同诸韵 其三 连得老母病起信
作者：龚鼎孳
朝代：明
体裁：五言律诗

兰陔中夕酒，药饵百年身。花竹怜游子，平安报早春。膝前灯火隔，晴日雁鸿亲。滚滚笙歌里，心悬去住人。
元夕和空同诸韵 其五 怀栎园
作者：龚鼎孳
朝代：明
体裁：五言律诗

多难思良友，灯青贯索风。网期三面解，天使一愁空。细语闻鸡候，芳林并马中。君王亲听谳，春殿烛花红。
元夕和空同诸韵 其六 得秋岳书
作者：龚鼎孳
朝代：明
体裁：五言律诗

昨有东山讯，高眠槜李边。云林书早就，客梦老同悬。病浅回车里，春深采药年。五湖今夜月，应接建章天。
元夕和空同诸韵 其四 诏脩前代陵墓，恭纪圣德
作者：龚鼎孳
朝代：明
体裁：五言律诗

巡行饶盛事，岁尽散期门。父老瞻行幄，荆榛问寝园。祠官初进版，恩泽旋临轩。宵旰天心在，空惊火树繁。
元夕和空同诸韵·其一
作者：龚鼎孳
朝代：明
体裁：五言律诗

九陌喧箫鼓，摊书燕坐时。春风消带甲，野哭罢衔杯。对酒明星集，闻歌白首垂。瑞花祈谷后，雍畤过车旗。
元夕和空同诸韵·其二
作者：龚鼎孳
朝代：明
体裁：五言律诗

紫气浮仙仗，晴烟接御楼。诏书虚己下，风物太平留。扶杖心真切，感时泪欲流。万方歌舞夜，根本系皇州。
元夕和空同诸韵其八（子云之苍梧·其九
作者：龚鼎孳
朝代：明
体裁：五言律诗

只此团圞足，柴门易作春。贫耽儿女事，宦薄啸歌人。椒酒聊亲串，莺花岂市尘。竹根吾烂醉，无力更倾银。
元夕雪后伯紫绮季过集和空同韵·其一
作者：龚鼎孳
朝代：明
体裁：七言律诗

生晴紫陌喧银蜡，胜赏能停羽爵飞。燕地雪霜连夕转，江关箫鼓十年违。更长不厌鸣鸡乱，曲罢长怜并马归。鳷鹊星繁还伫立，五云深处正宵衣。
元夕雪后伯紫绮季过集和空同韵·其二
作者：龚鼎孳
朝代：明
体裁：七言律诗

一年圆月今宵始，雾霁林空见羽毛。长乐钟频回玉辇，昆明烽好息征袍。逢花准拟芳郊醉，过眼纷誇锦络高。肯遣春帆就渔火，江东烟树水滔滔。
元夕风雨云子贻诗见怀四叠前韵奉答
作者：龚鼎孳
朝代：明
体裁：七言律诗

青灯竹屋暮寒均，羁旅无书可上秦。朱异穷经犹寂寞，嗣宗行路只艰辛。雨深却忆人孤馆，梅浅难消月一轮。玉案有情停去舫，五湖已遍蕙兰春。
元宵词饮湘北太史斋中
作者：龚鼎孳
朝代：明
体裁：七言绝句

天街璧月夜将阑，火树交光映玉盘。今夕为欢须尽醉，锦袍宫烛辟春寒。
元度督粮苏松
作者：龚鼎孳
朝代：明
体裁：七言律诗

东南转漕疲劳久，况值吴人汤火年。心细察眉金粟外，天回衔尾舳舻前。治安大事求民急，功行吾侪济世圆。鼓吹即看临渭水，向来清节五云边。
元日双鹤纪祥和梁公狄韵·其一
作者：龚鼎孳
朝代：明
体裁：七言律诗

瑞色晴浮海上城，仙禽双向百花迎。争疑白雪飘金阁，应有青童吹玉笙。松下调琴苔生湿，林中引子月高鸣。春云如鬘扶西母，冉冉华烟夹路轻。
元日双鹤纪祥和梁公狄韵·其三
作者：龚鼎孳
朝代：明
体裁：七言律诗

丹砂瑶草未为祥，束皙南陔有逸章。紫气九泉横缟翅，白华终日奏霓裳。扬州骑月人缥缈，缑岭回云路杳茫。正喜朝元纷绛节，名家六翮已双翔。
元日双鹤纪祥和梁公狄韵·其二
作者：龚鼎孳
朝代：明
体裁：七言律诗

翩跹莱彩迓芳辰，竹灶花床景物新。玄圃忽惊移玉羽，轻轩何用羡朱轮。剑丸齐舞天风袖，鸾凤难名姑射身。跪酌玉杯将进酒，为言今日乐千春。
元日双鹤纪祥和梁公狄韵·其四
作者：龚鼎孳
朝代：明
体裁：七言律诗

掌露晨开琪树林，芝房霞屿动幽寻。并留胎息凝丹鼎，同引春风叶玉琴。日永庭萱翻瑞荚，门联鹤盖映华簪。双成挥手浮丘笑，桃实初含岁岁心。
元日早朝试笔
作者：龚鼎孳
朝代：明
体裁：七言律诗

条风又拂日华东，城阙笼烟正郁葱。天转龙旂霜碛后，心悬鱼钥漏声中。法宫色养仙韶迥，复道烟花海甸同。禄食小臣惭曝献，春田还愿息征攻。
元日社集·其一
作者：龚鼎孳
朝代：明
体裁：七言律诗

春雪初消绿满溪，晴烟摇曳画帘西。旧家久误堂前燕，弱采争怜镜里鸡。箫鼓晓随花屐动，蘼芜青约烧痕齐。愿从太史占云物，桑柘成阴虎罢啼。
元日社集·其三
作者：龚鼎孳
朝代：明
体裁：七言律诗

几载关河问鲤鱼，故人相见胜奇书。应刘入座争当驷，董贾逢时让牧猪。过雁曾知游子恨，拂龟难定楚臣居。山中芝朮春应长，岂有黄金辱管锄。
元日社集·其二
作者：龚鼎孳
朝代：明
体裁：七言律诗

入望苍烟起白杨，当年金粉艳雕墙。何人建纛雄哮虎，乱日除书抵烂羊。月过石栏迷画戟，风酸邻草记珠珰。春樽合让狂奴醉，愁尽乡云隔太行。
元日试笔四首·其一
作者：龚鼎孳
朝代：明
体裁：五言律诗

宫树融寒浅，城鸦拂曙深。趋朝存宦迹，转斗见天心。鸩鹭班仍隔，龙蛇道易沈。三年簪笏外，筋力懒全侵。
元日试笔四首·其三
作者：龚鼎孳
朝代：明
体裁：五言律诗

椒花频颂酒，生菜足行厨。剪烛同亲串，埋名避狗屠。经床幽鸟下，晴牖晚峰孤。万事随眠食，愚公渐不愚。
元日试笔四首·其二
作者：龚鼎孳
朝代：明
体裁：五言律诗

高枕宾朋失，空囊岁月过。春风重烂熳，老兴已婆娑。物外推枰易，花前隐几多。转防君辈觉，分忌到门罗。
元日试笔四首·其四
作者：龚鼎孳
朝代：明
体裁：五言律诗

褊心都已尽，浮世任相看。顽钝藏龙性，飞扬问鹖冠。五湖春自阔，三事态殊难。早寄群鸥语，恩波属钓竿。
先大父奉直公以分水令摄篆桐庐秩满擢州守即日谢病归余时甫五龄侍行今三十馀年往矣
作者：龚鼎孳
朝代：明
体裁：七言律诗

平世栽花小邑宽，五琴朱绂倚严滩。子孙何似桐乡爱，父老还同岘石看。寄傲门庭容五柳，吐云怀袖养千竿。心知述祖惭康乐，勇退宁嗟行路难。
入上林署口号·其一
作者：龚鼎孳
朝代：明
体裁：七言绝句

江总飘零老岁华，绾符犹似向天涯。印床花落轻风度，卧看黄粱闹草麻。
入上林署口号·其三
作者：龚鼎孳
朝代：明
体裁：七言绝句

鸡豚新税算缗微，捡括秋毫计不非。共说租庸征调尽，度支辛苦赞宵衣。
入上林署口号·其二
作者：龚鼎孳
朝代：明
体裁：七言绝句

榆柳垂阴绿过墙，清池鹅鸭数成行。野夫自爱村庄景，不似乌啼列柏霜。
入上林署口号·其四
作者：龚鼎孳
朝代：明
体裁：七言绝句

野柝昏灯暮掩关，安排残梦到青山。无端鳖虱欺孤枕，似助沙堤一解颜。
八宝舟夜纪事·其一
作者：龚鼎孳
朝代：明
体裁：七言律诗

兵船来自黄河北，彻夜风翻宝应湖。庙算不缘忧寇盗，寒天何苦下蝥弧。疮痍骨断霜偏急，老病灯昏眼易枯。安得云门消斗伐，耕桑四海一愁无。
八宝舟夜纪事·其二
作者：龚鼎孳
朝代：明
体裁：七言律诗

至尊减膳因灾变，江海心悬象魏东。何日征输停万灶，即今阙失问三公。金城戍垒还长算，玉塞流人正朔风。父老十年扶杖待，嫖姚已数出师功。
八日郊行兼哭伯父雍篪公
作者：龚鼎孳
朝代：明
体裁：七言律诗

晴郊坦步共行歌，村舍萧疏雀可罗。落日林塘回玉勒，春田苔藓出金戈。灌园自老西山蕨，问世难逢北里禾。扣策过车憔悴甚，新愁一夕长烟莎。
八月十一日再同苕文诸子集黑窑厂送董玉虬侍御之陇右分少陵秦州二韵·其一
作者：龚鼎孳
朝代：明
体裁：五言律诗

秋向青门落，凉风滚白沙。故人初去国，羁宦几还家。陇树连云直，花骢驻日斜。轻肥争过眼，一任五陵誇。
八月十一日再同苕文诸子集黑窑厂送董玉虬侍御之陇右分少陵秦州二韵·其二
作者：龚鼎孳
朝代：明
体裁：五言律诗

送客高台上，分携望汝归。一官因道拙，万事较身微。霜雪餐休减，关河雁不稀。灞陵回首处，应忆月华围。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其一
作者：龚鼎孳
朝代：明
体裁：五言律诗

只合栖青嶂，翻成燕市游。千门涵夜色，一雁送边愁。光满初分酒，天空欲下秋。夜来箫鼓急，长使桂轮留。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其七
作者：龚鼎孳
朝代：明
体裁：五言律诗

憔悴天山月，频临岐路间。秋花过塞雨，落叶满江关。吹角千村急，征鸿比翼还。别离添老大，日夕惨朱颜。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其三
作者：龚鼎孳
朝代：明
体裁：五言律诗

万里楼桑路，回风捲白沙。何人吹玉笛，荡妇怨无家。紫塞明驼疾，黄云暮隼斜。挽弧临皓魄，身手亦堪誇。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其九
作者：龚鼎孳
朝代：明
体裁：五言律诗

罗雀过群态，何堪怒灞亭。门容秋草绿，眼对碧山青。行酒喧幽鸟，张灯聚客星。萧萧梧竹外，生事近岩坰。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其二
作者：龚鼎孳
朝代：明
体裁：五言律诗

露浥金仙掌，云寒碣石宫。谁令银汉碧，暂遣客愁空。蜻蛚凄吟漏，宵行炯避风。影娥池上望，烟草茂陵东。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其二十
作者：龚鼎孳
朝代：明
体裁：五言律诗

霄汉人争健，江湖乐自知。饱看金马路，终让羽林儿。鸳侣新琼佩，龙吟古浴池。白榆何历历，偏绕向南枝。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其五
作者：龚鼎孳
朝代：明
体裁：五言律诗

浪作金微客，频看绣镼强。角鹰捎地远，虹剑倚天长。此事惊猿鹤，何年卧骕骦。铜龙宫树迥，一为立清苍。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其八
作者：龚鼎孳
朝代：明
体裁：五言律诗

万方仍水旱，天意几时回。实望金戈靖，翻怜玉粒来。龙门秋涨勇，洱海战旗开。惆怅清光远，能宽庾信哀。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其六
作者：龚鼎孳
朝代：明
体裁：五言律诗

玉关横朔气，日有射生归。羽猎期门盛，风云楯陛微。荆高人易老，王谢涕应稀。莫照金沟路，婆娑柳十围。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十
作者：龚鼎孳
朝代：明
体裁：五言律诗

风雨横交戟，犹闻冠盖繁。路谁穷阮籍，书早废深源。药草封秋灶，香粳捣夜村。扁舟明月去，可胜老车门。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十一
作者：龚鼎孳
朝代：明
体裁：五言律诗

吐茵人竟醉，滕席语难低。海上输龙腹，人间忌燕泥。鸣钟长乐外，赐戟阁门西。吾意安衰贱，清秋饱战鼙。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十七
作者：龚鼎孳
朝代：明
体裁：五言律诗

客心寒易水，往事惜田光。战伐留城阙，边声入苑墙。千金虚筑馆，万里戒垂堂。辽后妆楼改，秋钟一夜长。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十三
作者：龚鼎孳
朝代：明
体裁：五言律诗

田窦纷成市，巢由未卜家。碧云閒出岫，朱户昼飞沙。地窘当门柳，秋看抱蔓瓜。冰蟾清切甚，为照北山花。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十九
作者：龚鼎孳
朝代：明
体裁：五言律诗

近有高牙入，因知远驭难。地连夔峡壮，旌拂栈云乾。南极珠崖阔，西风桂岭寒。雄飞诸燕颔，带月夜登坛。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十二
作者：龚鼎孳
朝代：明
体裁：五言律诗

升平崇武略，熊馆近甘泉。辇路金舆迅，檀槽法曲传。后车应载士，万马正开边。想像青天月，鸣刁夜悄然。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十五
作者：龚鼎孳
朝代：明
体裁：五言律诗

道在龙蛇日，身居彝惠间。世凭工覆雨，天或恕名山。入镜双蛾损，惊弦独鸟还。晴宵风露湿，衣袖亦斑斑。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十八
作者：龚鼎孳
朝代：明
体裁：五言律诗

公孙犹有阁，范叔几时归。月照长门泪，秋争团扇辉。蓝田闻虎过，白日羡鸦飞。金殿承恩夕，能忘咫尺威。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十六
作者：龚鼎孳
朝代：明
体裁：五言律诗

岁事边陲早，牛羊散暮群。夜凉明猎火，城暗走征云。叶抱青虫细，秋从白羽分。近知沙碛外，军鼓越关闻。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其十四
作者：龚鼎孳
朝代：明
体裁：五言律诗

自谢风尘趣，蓬蒿别有天。农书兵后习，羽调酒人传。塞月回珠勒，林风动玉泉。悲歌燕赵歇，扶杖五湖边。
八月十六夜集龙松馆看月寓怀用少陵秦州杂诗韵同成二鸿邓孝威得二十首·其四
作者：龚鼎孳
朝代：明
体裁：五言律诗

岂不伤摇落，乾坤及此时。难将青女意，尽入楚臣悲。古戍寒砧动，浮生白发迟。得栖仍绕树，乌鹊欲何之。
六日对雪怀栎园叠前韵·其一
作者：龚鼎孳
朝代：明
体裁：七言律诗

客春两和杜陵句，青灯残燄丛悲欢。晓来鹊语忽破睡，雪压短檐翻不寒。玉泉苍兕饥复叫，铜坑老梅谁与看。人生苦趣亦快意，当时有客毡同餐。
六日对雪怀栎园叠前韵·其二
作者：龚鼎孳
朝代：明
体裁：七言律诗

因树屋边应零乱，为君抚枕兴嗟叹。但能翻飞生羽翼，即吾坐卧增轻安。骤晴不如更快雪，此味岂宜分热官。春来瑶草一以长，相期携手青岩端。
六日饮孝积弟新居
作者：龚鼎孳
朝代：明
体裁：七言律诗

春市萧条野陌通，城阴今日又东风。遥知芳杜生江国，渐有啼莺出旧丛。词客临觞吟白苧，画楼夹道试青骢。荆花棣萼深怜惜，肠断天涯草色中。
兰东崖给谏假归赋此饯别兼怀杨犹龙方伯
作者：龚鼎孳
朝代：明
体裁：七言律诗

玉河垂柳拂征裾，西掖梧阴退直馀。汉殿薪犹淹汲黯，秦庭璧竟返相如。烟霞好拄青春笏，朝论终归太息书。凭轼为吾询钜鹿，倦游还问锦江鱼。
兰溪即事
作者：龚鼎孳
朝代：明
体裁：七言绝句

晴江澹写照青山，红树层层到碧湾。载去笋舆如落叶，秋心一片又孤还。
兰溪舟中作
作者：龚鼎孳
朝代：明
体裁：古风

丛峭翕烟艓，榜语破樵响。整楫讹曦昧，绝流轻下上。力尽天一回，云马骋飞桨。皓魄眷芳洲，征夫哂遐往。兰皋始击汰，川陆顿平广。元化卑雷同，百里殊风壤。襟目互瞀惑，陵谷證今曩。醲阴冒故峦，牵衣何悒怏。林空出寒翠，稀疏送馀赏。篙师急鸣滩，还如争瀁漭。
兰陵王·冬仲奉使出都南辕已至沧州道梗复返用周美成赋
作者：龚鼎孳
朝代：明

戍烽直。山外寒云卷碧。香尘道、千里绣弧，凌乱垂杨暮烟色。鸿飞如异国。何况朱颜作客。茱萸带、霜打雨吹，瘦损宫腰恰盈尺。京华旅人迹。正草迓金鞭，花暗瑶席。五侯鲭好无心食。听白雁风快，紫鸾人远，钿辕瞥过渭桥驿。似天限南北。心恻万愁积。料野馆斜曛，芳影凄寂。回头凤阙情何极。伫日丽仙掌，柳回羌笛。经年红泪，向锦衾畔，宛转滴。
兰陵王·冬仲奉使出都，南辕已至沧州，道梗复返，用周美成赋柳韵
作者：龚鼎孳
朝代：明
体裁：词

戍烽直。山外寒云卷碧。香尘道、千里绣弧，凌乱垂杨暮烟色。鸿飞如异国。何况朱颜作客。茱萸带、霜打雨吹，瘦损宫腰恰盈尺。京华旅人迹。正草迓金鞭，花暗瑶席。五侯鲭好无心食。听白雁风快，紫鸾人远，钿辕瞥过渭桥驿。似天限南北。心恻。万愁积。料野馆斜曛，芳影凄寂。回头凤阙情何极。伫日丽仙掌，柳回羌笛。经年红泪，向锦衾畔，宛转滴。
其八（子云之苍梧
作者：龚鼎孳
朝代：明
体裁：五言律诗

锦旆人初别，青春万里游。雪晴河朔骑，云暖汉江舟。岁月银灯换，烟岚岭树幽。几时重帝里，车向跃龙流。
其四（桂洲相园故里
作者：龚鼎孳
朝代：明
体裁：七言绝句

竹宫桂畤宠难论，赫赫沙堤日易昏。炙手近前嗔不得，野狐争坐白鸥园。
再别古古
作者：龚鼎孳
朝代：明
体裁：七言律诗

一到空林万感平，半肩霜月纪山城。客星连向花前卧，归路偏从醉后明。苏李诗原关气数，范张交不为功名。春风此别仍湖海，旧火新槐事已更。
再叠前韵·其一
作者：龚鼎孳
朝代：明
体裁：七言律诗

支筇凉拟问诸峰，秋响难闻六代钟。旧摘菊花寒未放，相怜萝薜懒仍逢。百年身世衔杯尽，胜日林皋把臂从。萧瑟过江名士意，忍辞屐齿破苔封。
再叠前韵·其一
作者：龚鼎孳
朝代：明
体裁：七言律诗

洒泣新亭事不同，庭花苑草总成空。名香画省销银鸭，宝钿横塘冷玉虫。有客琉璃裁砚匣，谁家鹦鹉散屏风。赋成杨柳愁偏剧，何限心情一叹中。
再叠前韵·其三
作者：龚鼎孳
朝代：明
体裁：七言律诗

青灯吹壁斗吟豪，无用求仙觅二劳。楚客久知悲凤德，吴侬今始诧凫毛。绕枝乌鹊风难定，问夜铜龙月正高。暂向樽前歌桂树，销魂愁渡广陵涛。
再叠前韵·其二
作者：龚鼎孳
朝代：明
体裁：七言律诗

忘忧只用酒为年，挥麈全胜玳瑁筵。薄海文章埋白羽，故园烟草接青天。相怜比玉言如绣，不惜黄金铸作鞭。回首清平宫调冷，经秋风雨湿朱弦。
再叠前韵·其二
作者：龚鼎孳
朝代：明
体裁：七言律诗

牛渚风烟接广陵，梦中颜色月华凝。舫移江馆三更笛，虫乱秋堂一树灯。战鼓正鸣清露候，樵青莫上最高层。闭门摇落无馀事，乘兴歌呼野客能。
再叠前韵二首·其一
作者：龚鼎孳
朝代：明
体裁：七言律诗

赁舂歌拟逐梁鸿，旅兴萧条霜后蓬。惜别灯青萝径雨，销愁酒重石尤风。无言籍福纷难解，渐惜荆轲客易空。共汝钓船烟水去，荻芦渔火射潮红。
再叠前韵二首·其二
作者：龚鼎孳
朝代：明
体裁：七言律诗

带甲江湖何处归，侧身刘表几堪依。好收北阙秋风泪，一扣南山夜雨扉。名姓早从金马著，波涛翻羡白鸥稀。停樽心醉韦弦语，蓟苑浮云不忍飞。
再叠前韵四首·其一
作者：龚鼎孳
朝代：明
体裁：七言律诗

百尺楼开万里风，振衣人自傲墙东。烟浮震泽晴垂钓，露碧空山夜洗桐。歧路未须哀失马，夕阳犹似亘长虹。中林薇蕨经秋盛，秉耒还同石户农。
再叠前韵四首·其三
作者：龚鼎孳
朝代：明
体裁：七言律诗

秋残北固落枫低，萝薜天留处士栖。途尽岂容施白眼，俗违真自胜丹梯。冻回虎兕啼千嶂，月黑蛟龙斗一溪。天外人归重扫径，吴江橙橘压霜齑。
再叠前韵四首·其二
作者：龚鼎孳
朝代：明
体裁：七言律诗

肯似机云入雒时，月明乌鹊绕南枝。全携鸿渐清泉味，一涤荆卿浊酒卮。皂帽风高浑欲堕，素衣尘去不为缁。客星实爱桐江冷，鼎系东京有尺丝。
再叠前韵四首·其四
作者：龚鼎孳
朝代：明
体裁：七言律诗

拂龟难定转蓬居，江海频忧竭泽渔。此地烟霞栖管乐，中原兵甲散应徐。鸿消雪爪知辞弋，凤老云辉叹接舆。登陟早乘筇杖健，水经名胜补河渠。
再叠前韵赠别秋岳·其一
作者：龚鼎孳
朝代：明
体裁：七言律诗

曰归魂近不须招，有客频过慰泬寥。郢雪调高孤凤曲，墨波霞拥日花桥。大呼执戟仙人去，小隐移文桂树遥。咫尺浮云将进酒，青门寒色上枯条。
再叠前韵赠别秋岳·其三
作者：龚鼎孳
朝代：明
体裁：七言律诗

药壶荏苒酒杯空，归计经秋总不工。鼍鼓敲残芳草梦，鸿泥影断菊花丛。题绡漫诮临春阁，赐露同沾五柞宫。白首著书先觅侣，兰台心已折雄风。
再叠前韵赠别秋岳·其二
作者：龚鼎孳
朝代：明
体裁：七言律诗

琼枝照彻璧人清，襟袖幽兰忆屈平。朔客谁怜青玉管，南音如听紫鸾笙。疏钟度雁秋将晚，小社开尊月正晴。此别风烟真黯澹，可堪摇落赋愁城。
再叠园字韵四首和园次·其一
作者：龚鼎孳
朝代：明
体裁：五言律诗

偶然篱落意，亦当辟疆园。白帢此同坐，青山足放言。酒香浮晚树，云物散閒轩。客思从孤迥，当杯皓月翻。
再叠园字韵四首和园次·其三
作者：龚鼎孳
朝代：明
体裁：五言律诗

恨人怀抱尽，怨不拟离骚。天地看长铗，兵戈送缊袍。江花寒自密，旅枕醉能高。世路难衰凤，悲歌岂易豪。
再叠园字韵四首和园次·其二
作者：龚鼎孳
朝代：明
体裁：五言律诗

高城寒击柝，暮霭正霏微。鸿下前山叶，霜浓入夜扉。长贫幽客至，经乱故园稀。得侣忘飘泊，翻凄岁晏归。
再叠园字韵四首和园次·其四
作者：龚鼎孳
朝代：明
体裁：五言律诗

文园游倦后，无意客都亭。不有杯横月，能辞鬓欲星。途宽双眼白，人似数峰青。今夕西窗烛，留香散胆瓶。
再和秋岳韵寄扶曦·其一
作者：龚鼎孳
朝代：明
体裁：五言律诗

谏猎书争上，焚馀草不存。衣冠同日散，烽燧一江昏。别梦连春峤，生还省旧恩。西曹灯火夜，相对此清樽。
再和秋岳韵寄扶曦·其二
作者：龚鼎孳
朝代：明
体裁：五言律诗

大壑横流日，埋名亦壮夫。崎岖还物态，潦倒狎危途。楚泽兰空老，吴洲月末孤。薄游真欲倦，羡尔稳菰蒲。
再得雪航信叠旧韵寄怀
作者：龚鼎孳
朝代：明
体裁：七言律诗

桑乾落叶玉门霜，书到寒扉下夕阳。兵火三江归未卜，乾坤双泪老难量。白头雨别怜衣带，青眼人稀窘药囊。薄醉把诗残菊夜，铁衾心忍五更忘。
再用前韵酬道公兼怀百史
作者：龚鼎孳
朝代：明
体裁：七言律诗

相逢车笠喜同坛，青眼能容范叔寒。谁到珠林吟白雪，迥如清庙立朱干。未驯懒僻嵇康牍，竟笑纷纭贡禹冠。南望应怜春色好，酒狂生事已更端。
再过杜于皇饥凤轩同用陶公饮酒韵·其一
作者：龚鼎孳
朝代：明
体裁：古风

穷巷落木深，中有幽人宅。昔来双桐青，乍到鸿雁迹。及兹对杯酒，为日忽已百。岁晏多寒云，庭草委衰白。苟无达生术，晚暮复奚惜。
再过杜于皇饥凤轩同用陶公饮酒韵·其二
作者：龚鼎孳
朝代：明
体裁：古风

绝交既不可，叹世怵人境。烂熳刘伯伦，闭关终日醒。运会一徂谢，多忧戒独领。孤衷栖竹素，微言息锋颖。古之深心人，几先亦以炳。
再送又韩和园次韵
作者：龚鼎孳
朝代：明
体裁：五言律诗

梦逐扁舟去，寒潮夜半分。系情三月柳，爱客两峰云。海窟龙能卧，霜天雁不群。藏山关象纬，勿使姓名闻。
再送园次和于皇韵
作者：龚鼎孳
朝代：明
体裁：五言律诗

少别愁知暂，难堪雨雪归。一江寒木叶，万事好柴扉。彤管偕綦缟，诗篇饱蕨薇。五更霜角满，为报故人稀。
再送子星观察·其一
作者：龚鼎孳
朝代：明
体裁：七言律诗

翩然威凤下天门，画戟犹分画省恩。岂意晨星江国散，竟无硕果谏垣存。奋身铁石扶吾道，悬草觚棱答至尊。执宪雄藩官未左，年来噩梦与君论。
再送子星观察·其三
作者：龚鼎孳
朝代：明
体裁：七言律诗

朋旧常怜范叔寒，敝裘羸马去桑乾。贫来赊酒倾河朔，朝退联吟拟建安。末俗江河孤柱在，好官冰雪一生难。五陵大是担簦地，多少云霄冷眼看。
再送子星观察·其二
作者：龚鼎孳
朝代：明
体裁：七言律诗

同日关西谠论多，二贤风采迥谁过。鹏飞鹢退随时命，红烛清樽且放歌。金鉴千秋难弃置，铜龙一去各蹉跎。碧梧左掖留阴满，阊阖终如止辇何。
再送子星观察·其四
作者：龚鼎孳
朝代：明
体裁：七言律诗

宦兴经秋已飒然，归心日促锦连钱。白头乡社吾怀土，青眼人才汝济川。礼乐战馀延鲁壁，耕桑瘠郡见尧天。功成相待沧江上，十里红楼五十弦。
再送方贻
作者：龚鼎孳
朝代：明
体裁：七言律诗

醉过花朝才十日，扁舟今果属归人。若无云物两峰美，肯负京华二月春。捉麈弹棋幽客共，黄鹂紫燕江皋新。不恨别离愁思剧，恨吾将去复逡巡。
再送舒章二首·其一
作者：龚鼎孳
朝代：明
体裁：五言律诗

名山存大业，二酉足畋渔。璧月人无恙，金门地半墟。衣冠逃白社，烽火度蓝舆。丘壑前身是，伤心北阙书。
再送舒章二首·其二
作者：龚鼎孳
朝代：明
体裁：五言律诗

残鬓看秋雁，无人舞夜鸡。云犹悲蓟北，梦应悔辽西。剪伐先兰径，飘摇惜絮泥。三年乌鹊泪，绕树不曾栖。
再送雪堂夫子和弇州赠于鳞罢官歌
作者：龚鼎孳
朝代：明
体裁：古风

世间麟凤遭屈曲，天地奇秘安能关。东华尘土是何物，乃敢敌我藏书山。楚累文心太憔悴，上帝供以湘君鬟。建安诸子迭鼓吹，丹霞琼树留人间。尔后纷纷大落魄，荡心姿态无繇闲。才人凌蹈横八极，鸢鸱蚁虱谁当攀。雪屋文章最嵥嵲，一生坎壈不可说。曾从执戟批龙鳞，剩有明玑缀雌霓。恨人自续文通赋，失路同羞苏武节。一朝脱履辞承明，黄冠继作河梁别。岂因乡思牵莼鲈，聊记初心啮冰雪。东吴草堂岁月长，含烟吐霞视吾舌，先生此行真壮绝。三公肯复易千秋，高风自昔称南州。仰天大笑狐虎不解事，纵放谪仙令自繇。
再集卤均斋限韵·其一
作者：龚鼎孳
朝代：明
体裁：五言律诗

刘伶长闭关，生事竹林间。九日秋犹在，三更客未还。雁鸿催鬓急，灯火对樽閒。不浅携筇意，山山野菊斑。
再集卤均斋限韵·其二
作者：龚鼎孳
朝代：明
体裁：五言律诗

此地画船居，秋江净不如。浮云过晚骑，落叶乱残书。官罢人情好，杯行礼法疏。金貂若个畔，的的映红蕖。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其一
作者：龚鼎孳
朝代：明
体裁：七言律诗

披图菊蕊傲霜垂，想像含毫命酒迟。安得玉壶移日饮，不闻铁驷绕江骑。秋风鼙鼓关心夜，人物成弘过眼时。头白旧游零落尽，那堪衰柳赋将离。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其七
作者：龚鼎孳
朝代：明
体裁：七言律诗

阊阖星辰五夜垂，席前宣室鬼神迟。从教汲黯薪仍积，岂有周昌项可骑。故里楼台吹角后，天涯贫病送人时。年年酒伴稀燕市，击筑谁呼老渐离。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其三
作者：龚鼎孳
朝代：明
体裁：七言律诗

清卿襆被橐空垂，负米偏逢禄米迟。陟屺云瞻千里近，朝天马忆五更骑。身閒乌鸟陈情后，路让垣鸾得意时。满地风烟思骏骨，却令龙厩失纤离。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其二
作者：龚鼎孳
朝代：明
体裁：七言律诗

古藤青更石萝垂，醉惜经句结伴迟。此别还山龙竟卧，向来踞地虎同骑。一肩残照飞狐外，万事灰心老骥时。月出帝城砧杵急，断鸿沙碛草离离。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其五
作者：龚鼎孳
朝代：明
体裁：七言律诗

衮衮群公竹帛垂，中林把臂已嫌迟。种松老爱苍鳞捲，耕谷驯容白鹿骑。饱饭长歌幽客事，兵销刑措太平时。沧洲一卧能安枕，未惜登临送别离。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其八
作者：龚鼎孳
朝代：明
体裁：七言律诗

斜烛风帘入夜垂，铜街灯火促归迟。樽前兴为同心发，屋上危难破胆骑。大隐独昭耆旧在，幽花还似义熙时。舆亭北望秋星远，退谷丹霞正陆离。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其六
作者：龚鼎孳
朝代：明
体裁：七言律诗

蓬鬓疏同薜影垂，弈棋回首烂柯迟。愁中猿送三声泪，海上羊看五色骑。已分绝交嵇叔夜，虚传置驿郑常时。得归茅径从深掩，憔悴吾生饱乱离。
再集青藤馆送魏环溪光禄适退翁出西涯匏庵诸公冬日赏菊图共观因用卷中骑字韵得八首·其四
作者：龚鼎孳
朝代：明
体裁：七言律诗

庭柯归到晚香垂，书拥岩扉叶下迟。活火蹲鸱寒自拨，斜阳黄犊稳堪骑。潘舆真羡南陔福，滂母曾经北寺时。忧国涕沾襟袖湿，梦魂绕膝未暌离。
再饮石生总宪兼济堂同蒿庵都谏·其一
作者：龚鼎孳
朝代：明
体裁：七言律诗

吴山猿鹤已移文，横海还愁战舰纷。中国何时相司马，普天真喜罢从军。白头调鼎群公苦，黄屋忧天父老闻。深烛此宵须尽醉，台霜不遣玉壶分。
再饮石生总宪兼济堂同蒿庵都谏·其二
作者：龚鼎孳
朝代：明
体裁：七言律诗

尺疏才生殿阁风，谪官樽酒一时同。谁言鸟雀门庭日，尚在夔龙记忆中。吾道江河归砥柱，春心去住损飞蓬。新诗叠听钧天奏，髣髴祥云豹尾东。
再饮秋岳斋中三叠前韵·其一
作者：龚鼎孳
朝代：明
体裁：七言律诗

垂翅何由更奋渑，敢从岳岳折高棱。绀珠入掌摇银蜡，虹气凌霄倒绛绳。紫凤管如天上度，青莲香自舌边承。过江流落推词苑，孝穆声华见几曾。
再饮秋岳斋中三叠前韵·其二
作者：龚鼎孳
朝代：明
体裁：七言律诗

寒森庭柏锁幽龛，高会聊当一放参。无忌有身宜酒妇，王褒何地卜耕蚕。花骢蹀躞工超五，诗阵铙笳捷踰三。万国曾怜烽火急，战馀谁作附书男。
冒寒伏枕方拥敝絮深卧闻刘公㦷吏部巾车将发从枕上口占数言志别古人送远往往魂消岐路今并临岐亦不能悒怏可知矣·其一
作者：龚鼎孳
朝代：明
体裁：五言律诗

我病君行路，无缘酒细倾。艰难信吾道，慷慨歌刘生。著论素交重，衡材颍水清。回看风雨急，何限岁寒情。
冒寒伏枕方拥敝絮深卧闻刘公㦷吏部巾车将发从枕上口占数言志别古人送远往往魂消岐路今并临岐亦不能悒怏可知矣·其二
作者：龚鼎孳
朝代：明
体裁：五言律诗

寥落南星久，君行益又稀。雪霜装竟薄，贫贱士何依。官好须兼隐，名高岂易归。重来开藻镜，为我问渔矶。
冬仲三日善持君三十设帨之辰十七日又余始降达公于此月朔为诵经竟日感其意至因赋二首兼记岁月·其二
作者：龚鼎孳
朝代：明
体裁：五言律诗

寒天钟磬发，歌吹古扬州。归鸟衔残日，深灯拥寺楼。恋闲苏酒病，分兴送更筹。白发他时事，香林减片愁。
冬夜同秋岳舒章凫公集尔唯菊房限韵·其一
作者：龚鼎孳
朝代：明
体裁：七言律诗

天涯流落岁寒同，入夜清樽兴不空。无数遥烽迷去鸟，有情别泪到秋虫。灯前残菊如羁客，乱后绨袍饱朔风。莫倚荆高能意气，人今衰草暮笳中。
冬夜同秋岳舒章凫公集尔唯菊房限韵·其三
作者：龚鼎孳
朝代：明
体裁：七言律诗

深杯短剑为谁豪，良夜清谈不畏劳。座上骊珠初入掌，中原铁骑正如毛。鼓行色夺吴钩壮，曲奏名争郢雪高。偃蹇酒人星汉下，无风砚沼亦波涛。
冬夜同秋岳舒章凫公集尔唯菊房限韵·其二
作者：龚鼎孳
朝代：明
体裁：七言律诗

不敢停杯数少年，楚歌聊复泣当筵。最怜燕市葡萄酒，恰负江南橘柚天。雁背有霜横暮角，鸡声无地蹴先鞭。东方玩世惟游戏，自悔狂夫学佩弦。
冬夜同秋岳饮仲生斋中
作者：龚鼎孳
朝代：明
体裁：七言律诗

芋火堂开绿雨樽，故交箕踞似柴门。梦回南国花仍发，雪霁西山夜不昏。两部弈棋胶漆在，一军谈笑舳舻屯。醉馀好閟忧天舌，香茗红窗与细论。
冬夜和湘草长安酒楼饮中韵
作者：龚鼎孳
朝代：明
体裁：七言律诗

客心岁晚乱归心，灯落寒香恨浅斟。大道争驰金络马，故人原爱白头吟。荆高以往悲歌在，晋魏之间浊酒深。羌笛春风催一曲，醉馀飞雪绕珠琴。
冬夜圣秋招同洞门秋岳家弟孝积集汉人寓斋·其一
作者：龚鼎孳
朝代：明
体裁：七言律诗

曲栏梧竹映柴荆，斗室名香午夜清。风定晚城双杵落，月寒沙塞一鸿明。醉中灯火偏京雒，天下耕桑尚甲兵。为爱玄亭来往数，九秋霜鬓阅公卿。
冬夜圣秋招同洞门秋岳家弟孝积集汉人寓斋·其二
作者：龚鼎孳
朝代：明
体裁：七言律诗

星河愁傍角声低，韦杜花深处士栖。连骑酒浓乡社外，按鹰霜急帝城西。五陵身世过裘马，四海昆朋聚鼓鞞。秉烛莫辞耽胜晚，年年幽梦满前溪。
冬夜蔼公过访同檗子仲调止宿西堂
作者：龚鼎孳
朝代：明
体裁：七言律诗

终年小别吾衰甚，樽酒深灯为汝开。河朔旧称名士地，悲歌今见古人才。风尘过眼交情尽，湖海将春客梦回。暂喜求羊开蒋径，藜床霜月一宵来。
冬夜观螺浮侍史龙梭演剧戏赠·其一
作者：龚鼎孳
朝代：明
体裁：七言绝句

画鼓香催碧醥浓，锦灯人影玉芙蓉。雒神有句堪持赠，翩若惊鸿婉若龙。
冬夜观螺浮侍史龙梭演剧戏赠·其二
作者：龚鼎孳
朝代：明
体裁：七言绝句

一声红豆倚屏歌，玉骨亭亭怯绮罗。不分风中三月柳，吹将珠串比莺梭。
冬夜赠曹以嵩
作者：龚鼎孳
朝代：明
体裁：七言律诗

巢湖秋色郁苍苍，日有嘉鱼进北堂。独行应推茅季伟，世家原数汉平阳。躬耕闭户真名士，载笔囊书偶帝乡。恰慰老夫愁病后，夜阑樽酒敌新霜。
冬夜集圣秋斋中得寒字
作者：龚鼎孳
朝代：明
体裁：七言律诗

对酒心期足岁寒，烛花灺后忘更残。荆高剑罢千人敌，赵李歌留五夜欢。雁过关山閒木叶，冰撕河水逼桑乾。清凉月暗龙潭菊，天下英雄已识韩。
冬日戏作
作者：龚鼎孳
朝代：明
体裁：七言绝句

药垆禅榻鬓如丝，雪压篷窗睡起迟。酒债渐深宾客减，不谈朝政不吟诗。
冬日送汪苕文农部假归里门·其一
作者：龚鼎孳
朝代：明
体裁：五言律诗

残秋才入雒，勇退古人稀。乍喜南星合，偏冲朔雪归。卧龙才自大，金马禄恒微。谁画离亭色，孤心玉笛飞。
冬日送汪苕文农部假归里门·其三
作者：龚鼎孳
朝代：明
体裁：五言律诗

扁舟曾载鹤，此度复萧然。书就真完福，官轻亦夙缘。鹿门锄菜地，虎阜汎花船。丙舍躬耕后，稀疏任爨烟。
冬日送汪苕文农部假归里门·其二
作者：龚鼎孳
朝代：明
体裁：五言律诗

岁寒吾道在，何事不浮云。风急千林暮，江空一雁闻。閒情东海钓，大药北山文。慧业兼名士，行藏总逸群。
冬日送汪苕文农部假归里门·其四
作者：龚鼎孳
朝代：明
体裁：五言律诗

小别无多惜，悬期对引杯。青山烦寄语，白首及春回。同病怜枯树，频年负远梅。倦还原可乐，未望盍簪来。
减字木兰花·和软亭题赵阆仙膳部小像
作者：龚鼎孳
朝代：明

东华尘土。退食摊书恒键户。豪气浚秋。蓬岛三山最上头。其心如水。才大官闲翻自喜。游戏逢场。济世逃禅总不妨。
减字木兰花·和阮亭盐赵阆仙膳部小像
作者：龚鼎孳
朝代：明
体裁：词

东华尘土。退食摊书恒键户。豪气淩秋。蓬岛三山最上头。其心如水。才大官閒翻自喜。游戏逢场。济世逃禅总不妨。
减字木兰花·途中寄忆
作者：龚鼎孳
朝代：明
体裁：词

檀脂凤带。远在碧山春草外。耳畔低声。恰似兰闺念小名。风巾雨屐。那许偷窥金粉席。只办销魂。絮得东风也闭门。
凫公舒章重九集饮有作遥和原韵
作者：龚鼎孳
朝代：明
体裁：七言律诗

穷巷凉风起薜萝，遥怜斗酒共经过。早霜故国清砧远，斜日中原画角多。四海交游纷落叶，百年生事一悲歌。紫萸黄菊愁无赖，潦倒深杯奈尔何。
出关即事和岩子
作者：龚鼎孳
朝代：明
体裁：七言律诗

青溪烟柳满前湾，人度重城似玉关。书画舫因彤管重，雨风天放酒徒閒。双飞鸿影千林杳，一号鸱彝万事删。为倩六朝金粉手，开帘约略镜中山。
出广渠门送钦我榇南还因同檗子仲调归过夕照寺育婴堂茶话竟日各赋六诗·其一
作者：龚鼎孳
朝代：明
体裁：五言律诗

忧乐中年过，心输物外游。三间谁老屋，万事总危楼。白社閒难买，黄尘梦已稠。且须留竟日，烟景远林收。
出广渠门送钦我榇南还因同檗子仲调归过夕照寺育婴堂茶话竟日各赋六诗·其三
作者：龚鼎孳
朝代：明
体裁：五言律诗

但坐宜疏豁，应忘触热游。心容空午榻，地欲涌飞楼。乳燕栖无定，新蝉语渐稠。安能来急雨，蔬圃绿全收。
出广渠门送钦我榇南还因同檗子仲调归过夕照寺育婴堂茶话竟日各赋六诗·其二
作者：龚鼎孳
朝代：明
体裁：五言律诗

何地无丘壑，生涯竞远游。漆灯今白骨，花月旧朱楼。人逐悲欢老，仙惊冢墓稠。逃禅兼习懒，湖海一帆收。
出广渠门送钦我榇南还因同檗子仲调归过夕照寺育婴堂茶话竟日各赋六诗·其五
作者：龚鼎孳
朝代：明
体裁：五言律诗

得意即寥廓，宁须溟涬游。对挥松际麈，如结云中楼。野水眠鸥稳，平沙遇马稠。五陵斗车骑，日落未曾收。
出广渠门送钦我榇南还因同檗子仲调归过夕照寺育婴堂茶话竟日各赋六诗·其六
作者：龚鼎孳
朝代：明
体裁：五言律诗

东阡与南陌，犹记少年游。岁月鸟双翼，客心花一楼。津梁知佛苦，山水望人稠。预理莼丝约，西风及蓐收。
出广渠门送钦我榇南还因同檗子仲调归过夕照寺育婴堂茶话竟日各赋六诗·其四
作者：龚鼎孳
朝代：明
体裁：五言律诗

饱闻活世话，旷若钧天游。恶客此回驾，夕阳初上楼。刀圭天不厌，兵火命仍稠。慧业多生累，苍苍古德收。
出海子后同铁山司马小饮僧寮
作者：龚鼎孳
朝代：明
体裁：七言律诗

须拂冰花驻玉鞭，负暄呼酒暂流连。何期甓社林中客，并马长杨雪后天。废寺残僧犹土锉，旧时幄殿总荒烟。摩挲醉眼看遗藻，记说前朝负扆年。
刘仅三同愚公招游水月庵复饮柏庵草堂·其一
作者：龚鼎孳
朝代：明
体裁：七言律诗

连璧清姿冠一时，茶瓜相对改芳卮。孝标书史平生癖，栗里田园醉后诗。石户夜深闻梵入，沙鸥眠稳见人疑。汉阴抱瓮桐江钓，笑看浮名管乐垂。
刘仅三同愚公招游水月庵复饮柏庵草堂·其二
作者：龚鼎孳
朝代：明
体裁：七言律诗

十年烽火照烟波，渐喜云山长薜萝。卞令忠贞宜有后，陆家才藻不嫌多。穷涂岁月埋三雅，天意微茫问九歌。犹羡登临清咏发，风流日日播羊何。
刘子玉少下第返邗江
作者：龚鼎孳
朝代：明
体裁：七言律诗

春城花雨放扁舟，才子经年赋远游。归去恰当樱笋会，逢人犹羡桂华秋。即知召问公安在，无那文章泪未收。惜别莫攀河上柳，瓢蓬吾亦到扬州。
刘峻度坐上口占送盛幼帱·其一
作者：龚鼎孳
朝代：明
体裁：七言绝句

美酒新丰价十千，紫貂红烛早霜天。何缘银箭秋星里，转爱樽前夜似年。
刘峻度坐上口占送盛幼帱·其三
作者：龚鼎孳
朝代：明
体裁：七言绝句

西风残雁菊花秋，万里人归独倚楼。宛转玉箫吹不散，他乡青眼一依刘。
刘峻度坐上口占送盛幼帱·其二
作者：龚鼎孳
朝代：明
体裁：七言绝句

麈尾亭亭白下枝，谁家团扇写新词。当筵一曲誇年少，不向瑶台数盛姬。
刘峻度坐上口占送盛幼帱·其四
作者：龚鼎孳
朝代：明
体裁：七言绝句

赵李经过锦瑟傍，一痕明月一帘霜。长安垂柳垂杨路，可似鸳鸯湖水乡。
刘次和索拙书赋一诗应之
作者：龚鼎孳
朝代：明
体裁：七言律诗

荆楚归来白发生，风烟犹忆隔江城。春寒榻共并州语，战定人驯陇上耕。绛帐榛芜开小邑，青云弦管动西京。石渠同异诸儒事，刘向谈经已盛名。
刘海门囧卿观察通密
作者：龚鼎孳
朝代：明
体裁：七言律诗

根盘游侠探丸过，冯翊风烟待斧柯。万灶鱼龙飞挽急，十年鸿雁括田多。救时身作穷檐月，夹道人看辇路珂。但使太平先左辅，壮游节钺岂蹉跎。
刘药生使君招同邓孝威徐钦我诸子宴集陈园各拈三韵 其一 虞字
作者：龚鼎孳
朝代：明
体裁：五言律诗

政古人多暇，樽深兴不孤。秋花纷度曲，疏竹晚行厨。世事消箕踞，林风散醉呼。啸楼清吹迥，城树遍栖乌。
刘药生使君招同邓孝威徐钦我诸子宴集陈园各拈三韵 其三 阳字
作者：龚鼎孳
朝代：明
体裁：五言律诗

星高杨柳苑，人坐薜萝房。华烛摇清露，秋虫响暮堂。乾坤子野笛，江海庾公床。凭仗淮南桂，招魂入醉乡。
刘药生使君招同邓孝威徐钦我诸子宴集陈园各拈三韵 其二 佳字
作者：龚鼎孳
朝代：明
体裁：五言律诗

何地无佳月，此宵幽事偕。彭宣褰绛帐，严武到篱柴。坐为清言密，名从浊酒埋。杯行喧一笑，侍史当金钗。
刘药生使君返颍诸同人亦归海陵而余且将繇京口之白下矣酒酣分韵各有赠言因预为留别诗以答
作者：龚鼎孳
朝代：明
体裁：七言律诗

冥鸿渐逐戍云东，北固潮生细雨中。送客青山兼惜别，到江碧树远浮空。百年道路惟樽酒，六代莺花又短蓬。玉漏渐停风笛起，伤离吾鬓欲成翁。
刘药生自吴陵守擢颍川观察·其一
作者：龚鼎孳
朝代：明
体裁：七言律诗

曾看小队踏春回，又报天中画戟开。明月幕仍悬桂树，美人情易到官梅。单车争见携琴出，大内行闻赐钺来。折柳也应誇盛事，樽前无数建安才。
刘药生自吴陵守擢颍川观察·其二
作者：龚鼎孳
朝代：明
体裁：七言律诗

一函秋水吕虔刀，宰相家声起凤毛。书出兰台盈乘载，啸清蓬幕逼天高。风前对客挥银管，花底论兵被锦袍。汉代颍川成故事，况兼词赋拟王褒。
初三夜洞门园次定九友沂集饮寓斋·其一
作者：龚鼎孳
朝代：明
体裁：七言律诗

自眼相怜玉案青，绕花鞭为酒人停。兵戈万里争春色，梅柳连江涌翠屏。望去乾坤湘泽路，坐深灯火草玄亭。五湖踪迹悲欢里，多少东风起聚萍。
初三夜洞门园次定九友沂集饮寓斋·其二
作者：龚鼎孳
朝代：明
体裁：七言律诗

晴日衣香报踏青，一分草碧雪初停。海云高阁吹花幔，石圃春星放竹屏。绛蜡自消深浅酒，黄鹂愁隔短长亭。碎壶击筑聊今夕，未觉当饥忆楚萍。
初八夜同圣秋伏景运门外恭听世祖章皇帝遗诏
作者：龚鼎孳
朝代：明
体裁：五言律诗

目断龙髯迥，天移玉几艰。彤庭双烛冷，宝训万方颁。青史传宵旰，孤臣老鬓颜。西清钟鼓动，髣髴羽幢还。
初夏偕善持君游法相寺坐石浪轩笔墨閒适看作画兰数枝于壁间因漫题一绝冀他日重游山中幽窗竹石吾两人不谓生客也
作者：龚鼎孳
朝代：明
体裁：七言绝句

道人不打午时钟，石浪晴摇绿雪重。写罢湘烟同隐几，画眉啼上最高峰。
初夏吴江公斋中藤花大开招同诸子宴集·其一
作者：龚鼎孳
朝代：明
体裁：五言律诗

烂熳霞天合，繁香拂酒深。宾朋文举坐，丘壑谢公心。万事花经眼，馀生醉入林。紫丝围锦烛，遮莫晚风侵。
初夏吴江公斋中藤花大开招同诸子宴集·其二
作者：龚鼎孳
朝代：明
体裁：五言律诗

旧日苍藤地，蜂捎艳蕊多。归怜巢燕改，巷喜隔花过。不夜垂璎珞，残春驻薜萝。太平公手致，箫鼓任婆娑。
初夏斋中藤花大开招吴岱观张大风赵友沂唐髯孙同饮其下·其三
作者：龚鼎孳
朝代：明
体裁：七言律诗

石扉云霁薜萝春，韦杜花怜闭阁人。霞外凭阑红袅袅，月中行酒碧粼粼。浓阴接席香如醉，老树支楼客不贫。后夜歌呼狂烂熳，莫将芳草当车茵。
初夏斋中藤花大开招吴岱观张大风赵友沂唐髯孙同饮其下·其二
作者：龚鼎孳
朝代：明
体裁：七言律诗

五陵金络柳丝斜，玉溆晴鸥亦有家。车马到门人万里，岑牟被酒鼓三挝。听莺笑勘携柑晚，戏蝶风怜捲幔赊。飞絮满天幽梦绕，六桥烟雨莫愁花。
初夏过仲调慈仁寓斋圣秋适至
作者：龚鼎孳
朝代：明
体裁：七言律诗

花落春城客掩关，松阴长日一窗閒。争怜江海回南雁，饱历风尘让北山。把臂几人堪白首，入宫何计不朱颜。萧萧酒尽悲歌起，共指秋林薜荔还。
初夏雪航寓中同秋岳纳凉限韵·其一
作者：龚鼎孳
朝代：明
体裁：五言律诗

不须河朔饮，薄醉即荆高。物外沧洲趣，门前滟滪涛。微名埋啸咏，初月写蓬蒿。礼法吾甘谢，穷途哭自豪。
初夏雪航寓中同秋岳纳凉限韵·其二
作者：龚鼎孳
朝代：明
体裁：五言律诗

扫径停双屐，逃閒咏五君。灯安乡社酒，风度暮帘云。虎豹虚相吓，凫鸥懒易群。感时兼作达，狂醉语难分。
初夏饮祖仁渊吏部园池听传壁度曲·其一
作者：龚鼎孳
朝代：明
体裁：七言绝句

落花深处燕泥香，碧树阴移锦席凉。正是江南春尽日，玉箫金管出横塘。
初夏饮祖仁渊吏部园池听传壁度曲·其二
作者：龚鼎孳
朝代：明
体裁：七言绝句

记歌红豆最含情，芍药开残月乍明。谁并璧人珠串好，帝城风煖到流莺。
初归居巢感怀
作者：龚鼎孳
朝代：明

失路人归故国秋，飘零不敢吊巢由。书因入洛传黄耳，乌为伤心改白头。明月可怜销画角，花枝莫遣近高楼。台城一片歌钟起，散入南云万点愁。
初春友沂园次宫用过集寓斋
作者：龚鼎孳
朝代：明
体裁：七言律诗

古市风沙隔幔低，傍城人柳碧初齐。愁中芳榼来河上，烛外春星带屋西。百罚客应深驻马，五更心总怯闻鸡。逢花步屧遥乘兴，可忆烟霜旧解携。
初春琉璃厂灯市肇开观者甚盛·其一
作者：龚鼎孳
朝代：明
体裁：五言律诗

画鼓晴街动，条风上苑新。地空先引月，天近易为春。金犊花前路，珠鞭醉里人。高楼连大道，入夜有香尘。
初春琉璃厂灯市肇开观者甚盛·其二
作者：龚鼎孳
朝代：明
体裁：五言律诗

天宝传遗事，华灯帝阙东。即今移锦榭，依旧领春风。箫鼓千官暇，楼台百戏中。小侯金弹子，斜日落雕弓。
初春试笔和秋岳韵·其一
作者：龚鼎孳
朝代：明
体裁：五言律诗

小隐安萍迹，穷途促鬓华。依然书甲子，长恐负莺花。鹿走迷苔草，乌栖缓客车。萧条生事尽，兵甲正天涯。
初春试笔和秋岳韵·其三
作者：龚鼎孳
朝代：明
体裁：五言律诗

退有千秋业，相期志靡他。人琴纷涕泪，风日黯关河。白雪新知少，青山恨事多。春来萧瑟意，容易感蹉跎。
初春试笔和秋岳韵·其二
作者：龚鼎孳
朝代：明
体裁：五言律诗

多难轻乡土，孤行阅世情。百年空岁序，七尺累平生。雪尽淮南雁，潮喧海上城。不堪愁思里，春色大江横。
初春试笔和秋岳韵·其四
作者：龚鼎孳
朝代：明
体裁：五言律诗

浮家豺虎外，誓墓薜萝前。物色还人日，春愁改少年。缘犹悭采药，俗转薄归田。携手忻同调，轻帆就辋川。
初春集陈訚如新斋即席同朱云子望子家仲孝绪限韵
作者：龚鼎孳
朝代：明
体裁：七言律诗

胜日风光故里均，杜陵无用话归秦。且将酩酊酬荼苦，渐觉年华老桂辛。一座歌行名士酒，七香车拥丽人轮。馆娃宫畔伤心月，又为江南照早春。
初春雪夜同顾与治姜子翥偶集兼送仲调之海陵·其一
作者：龚鼎孳
朝代：明
体裁：五言律诗

雪中南雁尽，楼阁只轻寒。草细春林失，天低落月看。云迷青箬笠，风起白衣冠。深夕王猷舫，翻因兴到宽。
初春雪夜同顾与治姜子翥偶集兼送仲调之海陵·其三
作者：龚鼎孳
朝代：明
体裁：五言律诗

亭皋烟景合，惜夜不垂帘。鹊啅疏花落，鸥知春水添。城云征鼓湿，兵气老农占。偏是销魂近，更长酒更廉。
初春雪夜同顾与治姜子翥偶集兼送仲调之海陵·其二
作者：龚鼎孳
朝代：明
体裁：五言律诗

柳幔河桥路，危栏不易凭。屐声开蒋径，江色上钟陵。松定深千壑，檐虚绿一灯。晏眠芳袖意，分夜到良朋。
初春雪夜同顾与治姜子翥偶集兼送仲调之海陵·其四
作者：龚鼎孳
朝代：明
体裁：五言律诗

共对三更雪，重怜十日晴。过逢无主客，醉梦只柴荆。步屧欹堪倒，春帆缓自轻。却愁人迹散，江楚各啼莺。
初秋过放生池陈宗来索题渔郎罢钓图和伯紫韵·其一
作者：龚鼎孳
朝代：明
体裁：五言律诗

暂作幽并客，难忘葭菼秋。江湖曾转战，天地几扁舟。万事输丹壑，群公笑敝裘。相忘鱼信乐，濠上有庄周。
初秋过放生池陈宗来索题渔郎罢钓图和伯紫韵·其二
作者：龚鼎孳
朝代：明
体裁：五言律诗

安得同閒坐，团瓢恰早秋。凉风生四壁，矮屋似孤舟。各梦青溪钓，谁誇紫罽裘。销魂烟水别，星纪已三周。
初至家仲孝绪寓园留饮竟日
作者：龚鼎孳
朝代：明
体裁：七言律诗

晴湖雁聚起星云，香汎亭皋午屐分。吴客到门花欲暮，幽禽啼树谷先闻。箨龙细剥春盘雪，跳虎雄开绣褓文。十载芳辰消此醉，南天猰貐北平军。
初返居巢感怀·其一
作者：龚鼎孳
朝代：明
体裁：七言律诗

失路人归故国秋，飘零不敢吊巢由。书因入雒传黄耳，乌为伤心改白头。明月可怜销画角，花枝莫遣近高楼。台城一片歌钟起，散入南云万点愁。
初返居巢感怀·其三
作者：龚鼎孳
朝代：明
体裁：七言律诗

十年流浪鬓如丝，归及河山杜宇时。天宝事多宫监咽，临春梦往月华悲。销魂畏奏金徽笛，薄命谁怜玉镜眉。一曲雨淋花落尽，逢人犹诵断肠诗。
初返居巢感怀·其二
作者：龚鼎孳
朝代：明
体裁：七言律诗

杜鹃声到碧云头，短剑长歌一夕休。南渡公卿今北去，西兴笳鼓又东流。离宫露冷芙蓉漏，别雁风吹杜若洲。莫为青门伤冷落，种瓜人是旧王侯。
初返白门王藉茅方伯许菊溪宪长招饮出止鉴堂五日诗见示补和二首·其一
作者：龚鼎孳
朝代：明
体裁：五言律诗

花径开清夜，冻飙延赏心。遥怜五日酒，客坐一帘深。柳暗青溪月，江空玉笛音。醉馀爱山简，重理习池吟。
初返白门王藉茅方伯许菊溪宪长招饮出止鉴堂五日诗见示补和二首·其二
作者：龚鼎孳
朝代：明
体裁：五言律诗

烟水连吴苑，风流此更深。词人尊月旦，胜赏续山阴。香草仍天问，金门旧陆沈。飘蓬尘梦后，松鹤倚孤吟。
别程端伯侍郎·其一
作者：龚鼎孳
朝代：明
体裁：七言律诗

几日鹓行散路岐，西惊衰柳笛边垂。殊恩党禁容龙卧，万事风尘验鬓丝。江左谢安原赌墅，楚人宋玉有微辞。北山松桂年年约，莫遣骊歌触酒悲。
别程端伯侍郎·其二
作者：龚鼎孳
朝代：明
体裁：七言律诗

青溪烟月五湖宽，羡汝轻鸥下急湍。一自金门栖大隐，多时棋局让长安。开河梦绕双飞翼，雨雪天留九畹兰。强饭早承宣室问，苍生目已属林峦。
别陶澄
作者：龚鼎孳
朝代：明
体裁：五言绝句

我爱陶元亮，人称顾恺之。何来双杜宇，叫出断肠诗。
刺舟行
作者：龚鼎孳
朝代：明
体裁：古风

广南人物矜奢华，绿珠容色倾天家。不知风俗始何代，刺船柁妇偏愁嗟。终朝赤脚波心立，背上儿从橐中入。白浪层崖片桨飞，烹鱼裹饭随时给。恶踏娇啼恒在颈，一身男女劬劳并。地昧暄凉耐裌衣，天教螺蚌生枯井。平生不识粉脂痕，夜夜呼儿哺菜根。为问坠楼金谷里，何似辛苦长江村。
前岁人日客广陵友沂仲调园次玉少定九诸子过饮三用杜韵寄怀
作者：龚鼎孳
朝代：明
体裁：五言律诗

蓬蒿扬子宅，歌吹竹西时。客到芳辰满，春留画舫迟。繁星花外落，急管月中悲。联袂河桥上，悬知念柳丝。
前岁人日客广陵赵友沂姚仙期白仲调吴园次刘玉少宗定九诸子过饮三用杜韵寄怀
作者：龚鼎孳
朝代：明
体裁：七言律诗

加饭每传鸿雁字，浮云天北一时看。遥怜綵胜经春暖，实忆宵梅对酒寒。短烛生惊青玉就，银筝日向碧窗弹。因风为报隋堤月，多少烟花别路难。
十七夜集岩下值雨
作者：龚鼎孳
朝代：明
体裁：五言律诗

改席亭皋后，瑶筝倚石幢。病夫真欲别，圆月岂能双。壁断分寒雨，灯斜恐暮江。转持尊酒意，劝客坐篷窗。
十九日谷梁招集与三慈仁寓斋·其一
作者：龚鼎孳
朝代：明
体裁：七言律诗

飞扬阑入酒人场，眼底吾曹各老苍。红烛竟须千日醉，秋衾休恋五更香。过江客喜寒星聚，入雒尘怜畏路长。弹指旧游今雨散，君房痴极子陵狂。
十九日谷梁招集与三慈仁寓斋·其二
作者：龚鼎孳
朝代：明
体裁：七言律诗

河朔烟霜几战场，关山云树尚清苍。高城入夜闻悲角，久客缝衣减旧香。醉后行歌惊节短，古来名士恨情长。相逢但许谈花月，努力风波未敢狂。
十二时·浦口寄忆用柳耆卿秋夜韵
作者：龚鼎孳
朝代：明

隔江楼、月涌银涛，偏是红绵难洗。正絮扑、棠舷星稀。蕙幄恹恹花气。中酒心期。垂帘时候，旅馆疏灯起。残堞外、一片荒鸡、一半画笳，吹到孤眼人耳。幽梦中、重寻后会，岂似麝裙同系。笛瘦宝鞍。钗斜玉镜，寸寸含情地。别路千万叠，长亭只在望里。暗忖量、蓝桥约定，领略三生恩意。两字骊歌，暂时南浦，岂负浓香被。宛转官柳侧。终怜好春轻弃。
十二时·浦口寄忆用柳耆卿秋夜韵
作者：龚鼎孳
朝代：明

隔江楼、月涌银涛，偏是红绵难洗。正絮扑、棠舷星稀。蕙幄恹恹花气。中酒心期。垂帘时候，旅馆疏灯起。残堞外、一片荒鸡、一半画笳，吹到孤眼人耳。暗忖量、蓝桥约定，领略三生恩意。两字骊歌，暂时南浦，岂负浓香被。宛转官柳侧。终怜好春轻弃。
十二时·浦口寄忆，用柳耆卿秋夜韵
作者：龚鼎孳
朝代：明
体裁：词

隔江楼，月涌银涛，偏是红绵难洗。正絮扑、棠舷星稀。蕙幄恹恹花气。中酒心期，垂帘时候，旅馆疏灯起。残堞外、一片荒鸡，一半画笳，吹到孤眠人耳。幽梦中，重寻后会，岂似麝裙同系。笛瘦宝鞍，钗斜玉镜，寸寸含情地。别路千万叠，长亭只在望里。暗忖量，蓝桥约定，领略三生恩意。两字骊歌，暂时南浦。岂负浓香被。宛转官柳侧，终怜好春轻弃。
十八滩杂咏·其一
作者：龚鼎孳
朝代：明
体裁：古风

挂席踰回濑，觌面势断绝。积石铺中渚，高下出层铁。苍茫太古前，坤轴何自裂。巨斧斫崩云，飘动万川雪。阴涛如怒驷，历险转奔悦。开阖细针发，操纵在一折。回身漭瀁间，后径歘已灭。眴目谢伯昏，对此翻内热。
十八滩杂咏·其三
作者：龚鼎孳
朝代：明
体裁：古风

危缆穿斜罅，寒日溅江湿。沿涸岞崿间，叫呼亦已急。万石御孤舟，森然齿牙集。其状各槎枒，力短斧柯涩。所幸非重渊，篙师智能及。凄凄负舟子，露胫波上泣。
十八滩杂咏·其二
作者：龚鼎孳
朝代：明
体裁：古风

万境尚恬旷，探奇趣贵恶。一往森幽昧，群态赴盘错。大块厌浑沦，元气此铲削。何来蛟鼍室，倒向帆影落。急雷地中起，石柱支已弱。曲折锁东注，斯理惑高漠。不知天地赜，大观殚海岳。险涩到波澜，岂虞舟航薄。萧萧寒箨响，山鬼啸虚廓。川岩浩多端，我何悲荒寞。
十八滩杂咏·其五
作者：龚鼎孳
朝代：明
体裁：古风

弥望堵墙列，兵后羡怀土。近前唯长蒿，苍苍鼯狖古。驿卒既鸟散，荒程梗如缕。三五行戍人，悬鹑苦枝柱。曲径山楼斜，丛箐绿寒雨。战舰方络绎，赋敛纷徵取。生理尚萧瑟，遑暇计廪庾。炯炯阊阖高，流离仰天数。
十八滩杂咏·其六
作者：龚鼎孳
朝代：明
体裁：古风

心怵天柱险，到目炫苍赤。高沙界中流，万象归一石。远若浮菱芡，近或欹屋壁。错落卧羊马，拱揖昧主客。骨立草树青，忽缀幽怪迹。并力争一缝，沦涟遽崩迫。诸舟各觅径，宛转汇中泽。境遇转凄忾，艰难此何适。
十八滩杂咏·其四
作者：龚鼎孳
朝代：明
体裁：古风

布帆惜斜景，矢箙解沙岸。参差前渚石，咫尺隔晨汉。孤月涌中川，梅蕊落已半。当时种花人，魂魄复谁唤。村墟鸡犬失，柝静林烟漫。贾舶犹轧鸦，远逐渔火散。因知瘠土民，心已寒离乱。江风吼虚岩，抚枕一长叹。
十八滩病中口号·其一
作者：龚鼎孳
朝代：明
体裁：七言绝句

碧草吴天入望孤，南鸿三月一行无。争知岭北春零乱，十八滩头过病夫。
十八滩病中口号·其七
作者：龚鼎孳
朝代：明
体裁：七言绝句

绕山春火响连空，翠壁应销虎豹宫。伏枕却愁沙烧遍，更无兰蕙长天风。
十八滩病中口号·其三
作者：龚鼎孳
朝代：明
体裁：七言绝句

岸阔晴沙石势销，中流残日纵轻桡。江神似解归人意，花雨平添五夜潮。
十八滩病中口号·其九
作者：龚鼎孳
朝代：明
体裁：七言绝句

去日南枝吐翠微，一痕香雾洒征衣。谁怜寒食他乡近，花落春城杜宇飞。
十八滩病中口号·其二
作者：龚鼎孳
朝代：明
体裁：七言绝句

钱塘潮水富阳舟，泪滴寒星酒面浮。今夜赣江波上月，岭猿啼断一春愁。
十八滩病中口号·其五
作者：龚鼎孳
朝代：明
体裁：七言绝句

骊歌燕市祖双旌，又向天涯送客行。拂袖万山堪极眺，郁孤台草接军城。
十八滩病中口号·其八
作者：龚鼎孳
朝代：明
体裁：七言绝句

斜穿仄磴暮云分，地僻幽禽谷口闻。万事瘴江残骨在，莫将馀怒触山君。
十八滩病中口号·其六
作者：龚鼎孳
朝代：明
体裁：七言绝句

云霄直北是长安，一斥休嫌羽翮残。大有鹓鸾羡鸥鸟，江湖春到逐臣宽。
十八滩病中口号·其十
作者：龚鼎孳
朝代：明
体裁：七言绝句

横江积铁锁龙窝，险路曾经理楫过。今日安流天上坐，舟中人已熟风波。
十八滩病中口号·其四
作者：龚鼎孳
朝代：明
体裁：七言绝句

蒲帆载石海风斜，薏苡珠空汉使槎。一醉碧油香似霰，牙门飞送赣州花。
十月十二日为栎园志喜·其一
作者：龚鼎孳
朝代：明
体裁：五言律诗

关子逢三宥，如余得九迁。信天多难后，堕地早梅前。真喜翻增駴，无愁却废眠。青灯遮老眼，洒泪已经年。
十月十二日为栎园志喜·其二
作者：龚鼎孳
朝代：明
体裁：五言律诗

抢呼尊狱吏，解网帝心真。锻鍊兵间骨，风雷意外春。谤奇聊质世，恩重转怜身。为报攀辕者，朝廷大有人。
十月朔颁历偶纪·其一
作者：龚鼎孳
朝代：明
体裁：五言律诗

月朔颁新历，天高揽敝裘。岁华频过眼，衰白已盈头。江海收鲸浪，星辰正凤楼。甘泉霜日好，想像媚宸游。
十月朔颁历偶纪·其二
作者：龚鼎孳
朝代：明
体裁：五言律诗

马栈栖栖恋，鹓班踽踽行。云霄惊故吏，礼数辱诸生。迁客颜俱老，名心懒渐轻。年来春水长，何限白鸥情。
十月朔颁历偶纪程子伯建奉檄滇黔为诗以壮其行·其一
作者：龚鼎孳
朝代：明
体裁：五言律诗

竟向天隅去，清霜洒客衣。才为万里别，似有一官归。邛笮方通道，烽烟敢合围。书生班定远，绝塞羡雄飞。
午日临淮道中·其一
作者：龚鼎孳
朝代：明
体裁：七言律诗

年年躤柳长安市，艾叶榴花照酒明。今日乡园真在眼，喜看淮泗尽归耕。熟梅将雨鸠呼急，刈麦连云雉陇平。饱饭为农吾事足，亲闻阊阖计休兵。
午日临淮道中·其二
作者：龚鼎孳
朝代：明
体裁：七言律诗

采莲溪畔龙舟出，士女倾城斗水嬉。两岸帘栊人上下，十年香粉梦迷离。楼船争说军初罢，徵敛曾闻泪尽垂。思俭未宜轻瘠土，豳风根本托耘耔。
午日李舒章中翰招同朱遂初孙惠可两给谏集小轩演吴越传奇得端字
作者：龚鼎孳
朝代：明
体裁：七言律诗

青灯蒲酒共盘桓，崔九堂前韵未残。楚泽椒兰追侘傺，吴宫麋鹿幻悲酸。名花倾国人何恨，烟水藏身计果难。歌舞场中齐堕泪，乱馀忧乐太无端。
午日王庄旅店次壁间韵·其一
作者：龚鼎孳
朝代：明
体裁：五言律诗

野店濠梁上，菖蒲几叶新。马蹄吾已老，燕语自呼春。俗美枌榆土，天留战伐民。勿嫌村酒薄，容易醉归人。
午日王庄旅店次壁间韵·其二
作者：龚鼎孳
朝代：明
体裁：五言律诗

历尽红亭路，山山杜宇啼。艾符才剪虎，桑树正鸣鸡。丝续池塘梦，囊馀药物题。十年流浪恨，犹自咽前溪。
午日王襄璞方伯招同仲生其武阶六沧苇青屿薛侯集金鱼池
作者：龚鼎孳
朝代：明
体裁：七言律诗

晴郊躤柳吾来晚，尚有游人醉不归。艾绿榴红俱媚眼，冰寒酒辣任沾衣。沙灯面面连星阔，邻鼓阗阗趁月稀。曾记吴阊莲叶桨，画楼香捲暮潮飞。
午月祝许子位同年即和其自寿韵·其二
作者：龚鼎孳
朝代：明
体裁：七言律诗

万卷奇书万里游，偶舒鳞甲压龙头。浮名讵尽平生事，老辈翻输得意秋。后夜论心银凿落，清诗送响玉箜篌。英雄出世先匡世，温峤宁居第二流。
半水园行
作者：龚鼎孳
朝代：明
体裁：古风

金陵山水天下奇，巷陌窈窕藏清陂。层台砥室参差出，一楼海月摇琉璃。丛篁径转秋阴入，波澜忽放苍茫集。老树殊多置屋稀，太平园谱谁能及。繁丝急管临流开，乌鹊绕星如点埃。插天高柳映锦烛，坐深岛屿浮空来。一园分合杳难测，户户湘帘争拂拭。红栏挝鼓促回舟，似有鱼龙听月黑。半水主人胜半山，暂归欹枕松筠间。呼儿酌酒续文选，携僧捉麈眠柴关。长干金轮翔绀珠，宝华飒沓群灵趋。当时坐卧池上舸，蒋陵残木还青无。沧洲应爱游人至，中林九载回车意。今夕醉饱欢如何，鬓边宛雒烟霜多。
南乡子·其二
作者：龚鼎孳
朝代：明

槐影落宫墙。宝瑟瑶笙杳茫。负丁多情帘外燕，昭阳。不见临春镜里妆。月地问玄霜。萧后台边钿粉荒。玉漏不知金井换，悲凉。只记长门一样长。
南士再蒙覆校恩允与试南宫为何次德诸君喜而纪事·其一
作者：龚鼎孳
朝代：明
体裁：五言律诗

九陌欢呼动，三年辟举成。网才宽吏议，家不累书生。天意回麑放，公车补鹿鸣。龙池新柳色，腾踏玉骢轻。
南士再蒙覆校恩允与试南宫为何次德诸君喜而纪事·其三
作者：龚鼎孳
朝代：明
体裁：五言律诗

高堂兼令弟，日日问京华。屈贾文终达，弓旌事已赊。过时收白璧，送客惨黄沙。浩荡风烟外，登楼缓忆家。
南士再蒙覆校恩允与试南宫为何次德诸君喜而纪事·其二
作者：龚鼎孳
朝代：明
体裁：五言律诗

但祝风雷霁，何期雨露偏。圣朝原爱士，才子果逢年。路快孤寒辟，名经百鍊坚。连宵凉月下，老友竟安眠。
南士再蒙覆校恩允与试南宫为何次德诸君喜而纪事·其四
作者：龚鼎孳
朝代：明
体裁：五言律诗

郑重临轩屡，仓皇投匦深。饮章名士运，持法大臣心。彩笔悬交戟，青云起上林。莫辞身许国，天子是知音。
南康晓行趋大庾·其一
作者：龚鼎孳
朝代：明
体裁：五言律诗

往往天回嶂，层层水绕田。人行村树杪，日下鸟痕边。暖气浮霜草，荒畬补爨烟。喜无戎莽伏，漂转任山川。
南康晓行趋大庾·其三
作者：龚鼎孳
朝代：明
体裁：五言律诗

小溪城下路，残堞郁参差。归燕无新垒，饥狐出断碑。铁门犹昼掩，风蔓故低垂。迟暮伤陵谷，千山况战旗。
南康晓行趋大庾·其二
作者：龚鼎孳
朝代：明
体裁：五言律诗

尚武真成俗，周防藉戍兵。马盘崖路细，弓挂晓山晴。㩳翅鹰须饱，惊林虎不行。普天终息战，五岳一身轻。
南康晓行趋大庾·其四
作者：龚鼎孳
朝代：明
体裁：五言律诗

残路仍安辙，平畴带远坡。转看天浩荡，不信岭嵯峨。松子微风落，飞虫霁日多。已知阿阁迥，衰凤任行歌。
南归舟中述怀寄秋岳用杜工部寄贾司马严使君五十韵
作者：龚鼎孳
朝代：明
体裁：五言排律

襆被风尘外，扬舲水驿边。飘蓬人恨甚，行李色萧然。听雁孤怀迥，挑灯夜话偏。旅愁天上得，秋梦月中悬。麻袖含清泪，垂杨记别筵。时方苛庾鲍，吾自愧参骞。久负章门约，迟牵笠泽船。雕笼曾借一，奋臂起当千。金马新占岁，铜驼旧卜瀍。淹留知失计，铅椠慰攻坚。争逐齐梁驾，难呼屈宋天。芳尊横笛里，游屐落花前。细柳真成壁，昆崙拟据巅。云霞生瀚海，鼓吹壮幽燕。中驷犹空冀，长鲸纵吸川。何辰垂聚集，异士洽盘旋。翡翠矜笼笔，珊瑚笑倒鞭。小儿惟德祖，薄谪亦神仙。环碧栖鸦树，西山捲幔烟。吞声陈夙昔，择地洒潺湲。野草凄凉剩，临春结束鲜。锦帆无日月，大府有金钱。钟簴移宫井，琵琶湿紫绵。相期存鷇卵，忍诩贵鸢肩。双白安蘅荜，馀生抵醉眠。返魂烽火报，雪涕乱离笺。潘御伤吾寠，莱衣羡汝贤。穷途才踯躅，奇祸歘连翩。陟岵惊穹坼，攀髯悔瓦全。乌号霜霰积，鸡骨友朋怜。多难成温峤，衔冤对郑虔。微躯抛已晚，薄命怨谁先。空化啼为血，从悲齿欲穿。百年污汗简，宿业汩青莲。巧值焚琴候，羞称感遇篇。蓼莪章自废，谣诼语还传。录罪连螺黛，追雠及管弦。周攻真有策，刘肋合承拳。令细欢驱客，人狂兢饮泉。排疑烦一网，案坐讶同年。虎噬都无避，蛾眉那可捐。不妨投昊贽，幸有斸芝田。江令头皆黑，杨雄字尚玄。浮沉聊复尔，草土独休焉。踪迹仍吹梗，渔樵畏拓弦。世情消落寞，物理或推迁。剑许延津合，珠宜照乘联。放歌劳岁序，端策信回邅。阮籍哀非过，边生腹故便。峥嵘曹子建，大雅妙飞骞。
南归舟次有怀都门故人作
作者：龚鼎孳
朝代：明
体裁：七言律诗

萧条蟋蟀傍孤舟，血泪丹枫迥自愁。梦里故交频惜别，病馀风物易惊秋。天空落木波相逐，露湿凄萤晚并流。回首金台荒草月，夜深还照酒人游。
南柯子 其一 端午一日社集和遂初韵
作者：龚鼎孳
朝代：明

逝水沧江远，浮云碧汉流。逢时愁上仲宣楼。漫说当年刘表，在荆州。探把菖蒲盏，还胶芥叶舟。隔宵堆怨玉搔头。吊屈湘波何处、此淹留。
南柯子·其二
作者：龚鼎孳
朝代：明

乱后怜芳节，先期集胜流。长安花月酒家楼。为问几时丝管、遍皇州。落日余横笛，临风欲棹舟。相看莫只斗眉头。自昔锦帆龙舸、可曾留。
南柯子·端午一日社集和遂初韵
作者：龚鼎孳
朝代：明

逝水沧江远，浮云碧汉流。逢时愁上仲宣楼。漫说当年刘表，在荆州。探把菖蒲盏，还胶芥叶舟。隔宵堆怨玉搔头。吊屈湘波何处、此淹留。乱后怜芳节，先期集胜流。长安花月酒家楼。为问几时丝管、遍皇州。落日余横笛，临风欲棹舟。相看莫只斗眉头。自昔锦帆龙舸、可曾留。
南海子候议夜归即事·其一
作者：龚鼎孳
朝代：明
体裁：七言绝句

几家茆屋闭灯火，半夜严城开雪霜。閒却西溪兼邓尉，老梅万树月千行。
南海子候议夜归即事·其二
作者：龚鼎孳
朝代：明
体裁：七言绝句

牍背寒星奏谳初，雪残犹忆鲙冰鱼。翠华今夜期门集，可有相如谏猎书。
南湖晓眺
作者：龚鼎孳
朝代：明
体裁：七言绝句

乱峰烟树远坡陀，一片青苍枕上过。辛苦白头车壁里，几人分梦到渔蓑。
南湖晚泛
作者：龚鼎孳
朝代：明
体裁：七言绝句

晴鸥水宿夜呼群，寥历空天一雁闻。却把渔灯照秋色，满湖帆影半山云。
卢紫房先生留饮画扇斋赋谢四首·其一
作者：龚鼎孳
朝代：明
体裁：七言律诗

平原高馆夜如何，画扇风清拂芰荷。对酒人如三代上，看颜健较五秋多。文章卢植原前辈，出处周颙已逝波。岩壑萧条耆旧重，挥杯一听紫芝歌。
卢紫房先生留饮画扇斋赋谢四首·其三
作者：龚鼎孳
朝代：明
体裁：七言律诗

蓬蒿幽巷晚烟封，霞外孤悬海鹤踪。绣斧背闻骢是马，藜床今许卧称龙。安车难起王孺仲，薄禄长怀邴曼容。擘藕烹葵清露下，秋风薇蕨一明农。
卢紫房先生留饮画扇斋赋谢四首·其二
作者：龚鼎孳
朝代：明
体裁：七言律诗

杜亭开径待求羊，今雨扁舟到草堂。天宝诗从兵甲就，义熙身为菊松长。隐关象纬占遗老，道尽轩农得醉乡。自爱叩门频索饮，莼鲈兴已属沧浪。
卢紫房先生留饮画扇斋赋谢四首·其四
作者：龚鼎孳
朝代：明
体裁：七言律诗

嵯峨风义古难俦，嵇阮林中迹更幽。天下贤豪归北海，平生师友忆南州。渐怜朔雁分清梦，一话秋灯并白头。惜别玉壶重送酒，醉馀挥袂不知愁。
即事
作者：龚鼎孳
朝代：明
体裁：七言绝句

北阙金鸡拜诏回，春风桃李一时开。万人快活看条贯，赢得花前酒满杯。
即事
作者：龚鼎孳
朝代：明
体裁：七言律诗

千骑嘶风靺鞈斜，观军容使亦争誇。九重威福沾貂玉，一路欢愁拥纛牙。龙塞已闻收使节，羽林应自忆还家。当宵鼓角悲秋甚，揽镜吾惊长鬓华。
即事·其一
作者：龚鼎孳
朝代：明
体裁：七言绝句

甘泉一夜散经筵，昼日临池宝翰悬。近报祠官重奏祭，竹宫燔火自祈年。
即事·其二
作者：龚鼎孳
朝代：明
体裁：七言绝句

烟云恩染侍臣裾，火藻夔龙一德初。还向天章分笔札，丹青驰誉召尚书。
即席送与三次峦稚韵兼寄楼冈邵村昆玉·其一
作者：龚鼎孳
朝代：明
体裁：七言律诗

游倦翻忘行路难，与君进酒当加餐。老秋花泥连宵醉，初雪人添密坐欢。客里愁多惊送别，山中书到劝辞官。相逢转爱双蓬鬓，红烛更深且莫弹。
即席送与三次峦稚韵兼寄楼冈邵村昆玉·其二
作者：龚鼎孳
朝代：明
体裁：七言律诗

四海论交晚倍亲，南星岂易聚陈荀。犹留雁后黄沙泪，同洒樽前旧雨人。燕市悲歌元有气，素衣来往竟无尘。故园问讯梅开未，羡尔巡担索笑频。
历十八涧至理安寺与箬上人坐松颠阁因观法雨泉迫暝归·其一
作者：龚鼎孳
朝代：明
体裁：七言律诗

石林过雨晓峦平，幽客招携决屦行。风磴一亭天际落，云涛万鼓地中鸣。溪横野鹳苍烟捲，寺废山魈白日生。数涧渐忘登涉远，虎崖历尽不知名。
历十八涧至理安寺与箬上人坐松颠阁因观法雨泉迫暝归·其七
作者：龚鼎孳
朝代：明
体裁：七言律诗

幽花楚楚覆云廊，饭后经行薜荔长。琴几湘帘高士榻，紫茸玉版道人粮。团蕉座下衣香散，嵇阮林中酒禁妨。末路态多增客懒，名山一为起疏狂。
历十八涧至理安寺与箬上人坐松颠阁因观法雨泉迫暝归·其三
作者：龚鼎孳
朝代：明
体裁：七言律诗

木杪孤悬百尺楼，人从猿鸟坐深幽。千林石气昼长雨，六月松声晚更秋。山近大江吴地缩，水过南涧浙潮收。何缘苍鼠欺颓壁，庵主经年事远游。
历十八涧至理安寺与箬上人坐松颠阁因观法雨泉迫暝归·其二
作者：龚鼎孳
朝代：明
体裁：七言律诗

老树支桥碧涧斜，远公门径似山家。到来终古藤萝窟，过尽长湖菡萏花。人坐竹扉青藓合，天翻冰柱午阴赊。飘零雨度听经客，兵甲连江鬓欲华。
历十八涧至理安寺与箬上人坐松颠阁因观法雨泉迫暝归·其五
作者：龚鼎孳
朝代：明
体裁：七言律诗

阁敞岧峣远翠通，峰盘螺髻守珠宫。春秋夜正天中月，枕簟晴摇海国风。鹿过芝苓行药晚，莺呼樵牧送花同。依松一笠人真健，乱日诛茆愧转蓬。
历十八涧至理安寺与箬上人坐松颠阁因观法雨泉迫暝归·其八
作者：龚鼎孳
朝代：明
体裁：七言律诗

篮舆晚散石门烟，水栈云盘景复迁。夏木老垂孤鸹外，夕阳低冷万峰前。泉依中岭分阴雪，草入凉堤净远天。淳朴已知回战伐，独怜箫鼓误山川。
历十八涧至理安寺与箬上人坐松颠阁因观法雨泉迫暝归·其六
作者：龚鼎孳
朝代：明
体裁：七言律诗

岚深何径不莓苔，况有秋霖绝壁回。三伏烟霜凝大壑，四时檐阁响轻雷。虎跑越岭孤清失，鲛室寻源九地猜。徒倚石根须尽日，诸天空翠水帘开。
历十八涧至理安寺与箬上人坐松颠阁因观法雨泉迫暝归·其四
作者：龚鼎孳
朝代：明
体裁：七言律诗

凭栏指点万松湍，铁骑曾闻度百盘。宋殿河山平岭没，越军风雨过江难。虎柴昼静疑荒徼，龙树天留护讲坛。故垒一消金角断，沧桑赢得闭门看。
又依年字韵赠园次·其一
作者：龚鼎孳
朝代：明
体裁：七言律诗

庾鲍文章洗马年，伤心不及永嘉前。人如江左白玉麈，醉解杜老青铜钱。妆镜锦囊尔自得，高歌短剑吾谁怜。男儿少壮且适意，不见憔悴金盘仙。
又依年字韵赠园次·其二
作者：龚鼎孳
朝代：明
体裁：七言律诗

垂柳萧疏大业年，何来玉树立风前。羡君落笔倾三峡，慰我开囊看一钱。月照芜城金管恨，语清竹屋翠眉怜。相逢痛饮犹嫌晚，他日闻歌忆酒仙。
又口号四首 其三 邑有龙虎山，张道陵子孙世封焉
作者：龚鼎孳
朝代：明
体裁：七言绝句

龙虎山开阀阅新，绿章金简未全湮。治安席肯前宣室，先为苍生问鬼神。
又口号四首 其二 江干有象山，为陆子静故居
作者：龚鼎孳
朝代：明
体裁：七言绝句

道衰羽翼总真儒，朱陆同时岂异趋。何事纷纷名教外，玄黄冠盖满天衢。
又口号四首·其一
作者：龚鼎孳
朝代：明
体裁：七言绝句

贼曹昏黑弯弓过，夜夜山城闭虎群。近日茧丝多汝辈，蓝田谁起李将军。
又同于皇赋用徐伟长韵
作者：龚鼎孳
朝代：明
体裁：古风

秉烛夜何其，虚堂动瑶瑟。美人怨将离，促坐恐不密。前林布繁阴，星躔兆箕毕。吹霰入庭户，未往中懔慄。道路各东西，行子情互质。苍茫江海心，黾勉就蓬室。严冬短已半，寒月远仍一。对酒且当歌，苦多念去日。鸳鸯在中渚，双双恋俦匹。送子以四愁，惆怅旋自失。
又和圣秋九日
作者：龚鼎孳
朝代：明
体裁：七言律诗

即无风雨无閒客，孤月论心后夜难。四气欢悽分此日，一城砧杵斗新寒。犊车沙静闻人语，龙树天空覆石坛。僧老窑荒蓬径断，淹留真愧腐儒餐。
又和圣秋同过隆安之作
作者：龚鼎孳
朝代：明
体裁：七言律诗

披裘日出已三竿，屐齿怜君破晓寒。残腊转宜风雪送，空林真喜往来安。龙鸾壁动惊天藻，鸿雁南飞眷谷兰。共说啸堂花路好，卜邻肯许纵云翰。
又和孝威元字韵
作者：龚鼎孳
朝代：明
体裁：五言排律

卜夜欣开径，违时得灌园。客怀依旅燕，往事畏啼猿。过雨重溪咽，当门老树翻。萧条安隐几，倾倒属清尊。人有蓬蒿色，庐辞车马喧。野云沾槛湿，高柳宿烟繁。晚磬幽连榻，秋阴绿到轩。隔墙香积寺，近市浣花村。世肯容中圣，吾聊与放言。楚臣工作赋，望帝黯招魂。结侣宽王粲，题书诋巨源。酒消是恨日，袖忍未乾痕。是处迷桃洞，无家植稻孙。穷愁空著述，泛爱或寒暄。诸子狂相得，深宵语更温。何妨雠礼俗，真拟共晨昏。入社携康乐，移居就陆浑。身閒丘壑置，乱定菊松存。此兴伤萧瑟，词陈已复吞。
又和愚公见赠·其一
作者：龚鼎孳
朝代：明
体裁：七言律诗

子虚竟恨不同时，哭罢铜驼对酒卮。短筑夜寒燕市发，开元人老落花诗。即今栗里心相保，回首刘蕡事尚疑。笑看墨庄云护处，名山有史等身垂。
又和愚公见赠·其二
作者：龚鼎孳
朝代：明
体裁：七言律诗

鹿柴门径倚清波，隔院疏钟过女萝。共道王褒辞聘久，谁怜宋玉感秋多。幽居好著潜夫论，家学犹传正气歌。烂熳饮醇聊代泣，疏星莫问夜如何。
又和栎园·其一
作者：龚鼎孳
朝代：明
体裁：五言律诗

竟伴王调械，谋身岂不周。寒同宫锦覆，诈洗恶宾羞。坦腹抛残卷，低鬟梦隔秋。莫教零乱甚，片片落沙鸥。
又和栎园·其二
作者：龚鼎孳
朝代：明
体裁：五言律诗

不尽缠绵意，吾盟尚可要。窗灯寒更焰，瓶菊老难娇。晓角愁横吹，冰弦折冻条。离披还自捲，忆得美人蕉。
又和牧翁金陵中秋待月诗题继之小册
作者：龚鼎孳
朝代：明
体裁：七言律诗

江城凉晚碧云浮，络纬犹啼古石头。一雁关河过夜色，百年风露属高秋。闻砧故国难看月，搔首青天欲寄愁。多少楼台兵甲里，玉箫金角两悠悠。
又和秋岳留饮桃坞兼问游事·其一
作者：龚鼎孳
朝代：明
体裁：五言律诗

江南花信到，蜡屐肯输君。云壑能无恙，风尘实厌闻。日当松户煖，宾过鹤粮分。投辖吾应受，春愁起暮曛。
又和秋岳留饮桃坞兼问游事·其三
作者：龚鼎孳
朝代：明
体裁：五言律诗

幽栖诚简贵，客到即开筵。门岂交游杜，车因著述悬。欢场流寓见，晚操洁身全。习懒书仍就，名山富盛年。
又和秋岳留饮桃坞兼问游事·其二
作者：龚鼎孳
朝代：明
体裁：五言律诗

交重联文藻，林深限往来。花明桃坞里，月忆柏梁台。舆隶轻青眼，邹枚困散材。久留君不厌，又踏野园苔。
又和秋岳留饮桃坞兼问游事·其四
作者：龚鼎孳
朝代：明
体裁：五言律诗

痛饮长埋照，携家许入林。横塘冰尽解，去舫柳应深。道路谙群态，欢愁老客心。白鸥盟恐负，惆怅罢孤吟。
又和秋岳答雪航四首·其一
作者：龚鼎孳
朝代：明
体裁：五言律诗

但爱披襟足，宁嫌结绶迟。疏狂吾党失，津要几人私。世肯收焦尾，天难补漏卮。陆沈仍畏路，兰蕙九秋时。
又和秋岳答雪航四首·其三
作者：龚鼎孳
朝代：明
体裁：五言律诗

每逢吴季札，看剑复高歌。邺下人真健，樽前事又多。膺滂同慰藉，赵李好经过。洗眼安昌邸，终如折角何。
又和秋岳答雪航四首·其二
作者：龚鼎孳
朝代：明
体裁：五言律诗

白眼欢同醉，青山欲送愁。生原甘伍哙，出岂羡封留。短鬓频闻角，浮踪一系舟。江南春事近，吹梦百花洲。
又和秋岳答雪航四首·其四
作者：龚鼎孳
朝代：明
体裁：五言律诗

正羡鸳湖客，重邻甪里居。轻装移翰墨，幽兴缓簪裾。瑞共占阿阁，人犹妒子虚。五湖应代长，吾已学为渔。
又和雪航席间赠梅公司马铁山司农
作者：龚鼎孳
朝代：明
体裁：七言律诗

翻飞羽翼合浮云，万里芳兰玉佩分。天路有人知厌乱，穷交垂老畏离群。江东独步推文度，今日重来御李君。为语救时同努力，灌夫酒语不须闻。
又感述四首·其一
作者：龚鼎孳
朝代：明
体裁：七言律诗

骠骑营前万木霜，髑髅生气满沙场。争回江左青团扇，卸溅崖门铁裲裆。千载怒龈孤冢出，南家碧血一函藏。滔滔榇璧重茆土，谁信书生壮国殇。
又感述四首·其三
作者：龚鼎孳
朝代：明
体裁：七言律诗

登坛逸气横幽燕，羽扇才挥麈尾填。勋业伏波归马革，河山公瑾重龙眠。天低海甸闻吹角，道尽乾坤阻执鞭。丹旐雨飞蛟蜃合，老亲部曲一潸然。
又感述四首·其二
作者：龚鼎孳
朝代：明
体裁：七言律诗

文苑邹枚绝后尘，少年班傅指麒麟。蛾眉雁塞心俱死，骏马雕弓捷有神。万壑风雷名土骨，九天冠佩布衣身。不知帐下陈旗鼓，何客能为杀美人。
又感述四首·其四
作者：龚鼎孳
朝代：明
体裁：七言律诗

说剑闻登孙楚楼，酒酣拂袖万山秋。衣冠南渡人初尽，战伐中原晚未休。供奉夜台秋草碧，方干诗句岭猿愁。飘萍萎桂伤心路，天下才人少白头。
又戏为介玉
作者：龚鼎孳
朝代：明
体裁：七言绝句

碧玉频牵旅梦愁，吴山花气隐妆楼。天边忽堕青溪月，今夜新眉已似钩。
又戏为介玉兼补催妆·其一
作者：龚鼎孳
朝代：明
体裁：七言绝句

翡翠香浓七宝车，曲屏深睡绛桃花。浮瓜乍厌冰盘冷，碧玉今年正破瓜。
又戏为介玉兼补催妆·其三
作者：龚鼎孳
朝代：明
体裁：七言绝句

玉镜云鬟怯晓梳，芙蓉双颊对相如。紫绡好护催妆句，胜曝人间四库书。
又戏为介玉兼补催妆·其二
作者：龚鼎孳
朝代：明
体裁：七言绝句

博山沉水倚娉婷，玉露流萤点画屏。种得垂杨千万缕，一年一缕系双星。
又戏为介玉兼补催妆·其四
作者：龚鼎孳
朝代：明
体裁：七言绝句

袖拂仙香玉蕊秋，支机银汉迓牵牛。天池碧藕生莲子，始信朱花爱并头。
又触·其一
作者：龚鼎孳
朝代：明
体裁：五言律诗

奇字知难读，闻名那不思。如何穷战斗，只为恼声诗。照乘怜双璧，栖鸾夺一枝。浣纱溪上月，妒杀捧心眉。
又触·其三
作者：龚鼎孳
朝代：明
体裁：五言律诗

伤心诚易晓，何敢责盟寒。有客能簪笔，相逢劝免冠。世情千态易，此道片言难。网漏长沙傅，欺人拟治安。
又触·其二
作者：龚鼎孳
朝代：明
体裁：五言律诗

即逢杨得意，厮养辱才人。不信昭阳地，难容图画身。雕龙原可怪，伏蠖岂求伸。厚谊春明柳，含青滞远臣。
又赠林苍舒同年
作者：龚鼎孳
朝代：明
体裁：七言律诗

赝塔当年把臂登，姓名犹护碧纱层。藏身大地移舟壑，失路浮名吊剡藤。举世梦沉千日酒，一龛清胜九华灯。此宵细雨空阶后，渐解人间有惠能。
又送仲调次古老韵·其一
作者：龚鼎孳
朝代：明
体裁：七言律诗

送汝青门向白门，天风彻夜吼离尊。挑残短烛人千里，醉罢寒松月一痕。江水几时能上鲤，容愁何地不闻猿。莺啼花发春无数，可敌穷交雨雪温。
又送仲调次古老韵·其二
作者：龚鼎孳
朝代：明
体裁：七言律诗

怜才天意亦难明，京国人多此客行。器到晚成计用拙，身当薄俗苦知名。归鸿夜识三山色，独鹤寒凝万里声。冰霰渐消游屐健，阳回大地纪王正。
又题画兰后送髯孙·其一
作者：龚鼎孳
朝代：明
体裁：七言绝句

容膝烟霞一草堂，敬亭山色照沧浪。最怜秋水扁舟客，雪鹭沙鸥总故乡。
又题画兰后送髯孙·其三
作者：龚鼎孳
朝代：明
体裁：七言绝句

飞书高宴鼓喧阗，王粲辞家正少年。幕府梦回明月夜，一湖秋草荜门前。
又题画兰后送髯孙·其二
作者：龚鼎孳
朝代：明
体裁：七言绝句

到日桑乾落叶稀，眼看夏木映岩扉。春风社燕年年别，送客魂销不共归。
又题画兰后送髯孙·其五
作者：龚鼎孳
朝代：明
体裁：七言绝句

雪竹霜筠共岁寒，风尘去住各漫漫。心知剪伐因龙性，赠汝当门九畹兰。
又题画兰后送髯孙·其四
作者：龚鼎孳
朝代：明
体裁：七言绝句

行路萧条倚剑歌，酒阑意气满关河。垂杨子夜乌栖泪，不及灯前白首多。
友人以感秋诗索和即步来韵·其一
作者：龚鼎孳
朝代：明
体裁：七言律诗

檐梧初下覆清尘，虚壁凉蛩老畏人。乱后惊秋孤戍月，花时漉酒野人巾。蚤霜凄角凋青鬓，遥夜风砧报翠颦。荷戟已怜移带孔，更添愁病是催缗。
友人以感秋诗索和即步来韵·其三
作者：龚鼎孳
朝代：明
体裁：七言律诗

惊飙狂捲碧山阿，征旆黄尘起鹳鹅。帐下健儿今日尽，贼中名马夜来多。残军掩鼓栖沙草，新鬼啼坟怨薜萝。战气不扬秋渐去，夕阳原上莫经过。
友人以感秋诗索和即步来韵·其二
作者：龚鼎孳
朝代：明
体裁：七言律诗

秋原新烧照高天，犹见妖星守故躔。谒者观军烦再遣，元戎佩印已经年。频沾醪纩宽郊垒，遍觅头颅贸帑钱。楚蜀献俘兵解甲，渔樵老我只高眠。
友人以感秋诗索和即步来韵·其四
作者：龚鼎孳
朝代：明
体裁：七言律诗

松菊频年忆径三，愁予烽火夺烟岚。江潭落叶秋偏早，林涧移文客自惭。缃帙静翻官烛短，寒灰深拥夜香酣。梦馀枯叶敲檐瓦，细敦实鸿阵阵南。
友人招饮园亭·其一
作者：龚鼎孳
朝代：明
体裁：七言律诗

荒城烟草绿初繁，蒋径频倾北海樽。雪散春灯人倚笛，梅开幽涧月当轩。林中嵇阮心依隐，天下应刘客到门。太息路难防薄俗，买丝今已绣平原。
友人招饮园亭·其二
作者：龚鼎孳
朝代：明
体裁：七言律诗

桃叶烟波在竹西，春鸥日傍曲栏栖。画图开阁云常满，萝薜藏书径欲迷。骑省板舆玄鹤拥，乌衣门巷绿杨齐。相逢意气酣中圣，两到名园醉似泥。
友人索赋新柳诗因和宋其武韵
作者：龚鼎孳
朝代：明
体裁：七言律诗

蘼芜香散绿杨天，花外珠楼雨外船。倾国腰肢何袅袅，赠人离别又年年。消魂玉笛吹难尽，薄命春风影自怜。惆怅永丰名盛日，一枝曾谱入宫弦。
友人过集小斋
作者：龚鼎孳
朝代：明
体裁：七言律诗

弹剑曾惊旅鬓疏，十年踪迹报双鱼。月明燕市人重聚，天予狂奴态未除。湖海气盈中圣酒，君亲痛到绝交书。藜床龙腹留名士，还忆东京部党初。
友沂与余同日至白门雨集秦淮同伯紫赋·其一
作者：龚鼎孳
朝代：明
体裁：五言律诗

好友青山面，重逢有夙因。无多江上舸，恰载梦中人。听雨今何夕，裁书正隔旬。往来耽二仲，不异竹西邻。
友沂与余同日至白门雨集秦淮同伯紫赋·其二
作者：龚鼎孳
朝代：明
体裁：五言律诗

高楼人迹散，鸥梦聚春沙。古渡重投屐，秋灯一放花。班荆南国晚，焚桂北山嗟。谁唱乌栖曲，凉云湿绛纱。
友沂初至同登半隐阁看月述怀·其一
作者：龚鼎孳
朝代：明
体裁：七言律诗

烟帆曾记别茱萸，燕市论文又酒垆。霜满万峰人乍到，楼疑百尺醉堪扶。香灯永夜寒金磬，花月经年负玉壶。重向风前三叹立，朱丝为破客愁孤。
友沂初至同登半隐阁看月述怀·其三
作者：龚鼎孳
朝代：明
体裁：七言律诗

长干烟月记乌栖，騠駃遥怜沟水西。有客重逢金跳脱，销魂难唱白铜鞮。人来雁后千山暮，话到樽前一字低。楹外残星摇旅鬓，清斋能惜醉如泥。
友沂初至同登半隐阁看月述怀·其二
作者：龚鼎孳
朝代：明
体裁：七言律诗

雪残鳷鹊漏声遥，江海清樽聚此宵。梦去官梅横玉笛，别来人柳系春�。狂歌月共三千里，芳讯寒通十二潮。玩世楚狂聊击筑，五陵日日过金貂。
友沂初至同登半隐阁看月述怀·其二
作者：龚鼎孳
朝代：明
体裁：七言律诗

雪残鳷鹊漏声遥，江海清樽聚此宵。梦去官梅横玉笛，别来人柳系春𦨣。狂歌月共三千里，芳讯寒通十二潮。玩世楚狂聊击筑，五陵日日过金貂。
友沂初至同登半隐阁看月述怀·其四
作者：龚鼎孳
朝代：明
体裁：七言律诗

玉泉峰色夜微茫，金柝寒催万户霜。马过桑乾冰正合，书成槐里语仍狂。应刘兴使青云薄，嵇阮身难白眼藏。何似竹西箫竹路，一楼灯火对飞觞。
友沂南还集吴雪航斋同秋岳分赋长安一片月五韵·其一
作者：龚鼎孳
朝代：明
体裁：古风

今日乐相乐，载登君子堂。旨酒被中夕，徒御戒未央。清商振庭树，鸣雁凄繁霜。玄发忽以素，万感不可详。别离生仓卒，欢宴何时长。
友沂南还集吴雪航斋同秋岳分赋长安一片月五韵·其三
作者：龚鼎孳
朝代：明
体裁：古风

浮云被荒裔，万里无容膝。我友憔悴人，临觞坐恒密。岂无金石心，忧天苦多术。历历白榆间，迢迢望灵匹。朱弦陈曲房，君子忧百一。
友沂南还集吴雪航斋同秋岳分赋长安一片月五韵·其二
作者：龚鼎孳
朝代：明
体裁：古风

车马纷赫奕，京雒生羽翰。策足登津涂，得时反不欢。纤手何亭亭，织素忘其寒。太息理明镜，欲令朱颜完。团扇当秋风，曷若机杼安。
友沂南还集吴雪航斋同秋岳分赋长安一片月五韵·其五
作者：龚鼎孳
朝代：明
体裁：古风

高城向遥夜，戍柝纷以歇。团团桂魄光，辛苦下瑶阙。愿随远行役，清辉照穷发。黄鹄羽翼垂，哀鸣未敢发。皎皎沙塞长，何用消岁月。
友沂南还集吴雪航斋同秋岳分赋长安一片月五韵·其四
作者：龚鼎孳
朝代：明
体裁：古风

芳兰盈楚畹，经时忽霜霰。筦簟犹芗泽，含悽谢婉娈。明珠结中襦，物微意不贱。含辞向晨风，忧来翻欢宴。不见咸阳宫，古瓦堕残片。
友沂坐中重送昌箕
作者：龚鼎孳
朝代：明
体裁：七言律诗

雨过苍翠落群峰，逸兴冲泥晚倍浓。花外烛明中圣酒，城南人隔未央钟。风烟别后愁双鲤，头腹樽前总一龙。为羡返辕黄叔度，东京题拂忌君宗。
友沂寤明伯紫澹心子翥同过寓园小饮即事·其一
作者：龚鼎孳
朝代：明
体裁：七言律诗

青林松桂惬跻攀，幽客过逢为解颜。户外笙歌凄野老，秋来风雨响钟山。云移石榻清樽动，凉到帘钩宿鸟还。偃蹇病夫车马绝，今宵花径不须关。
友沂寤明伯紫澹心子翥同过寓园小饮即事·其二
作者：龚鼎孳
朝代：明
体裁：七言律诗

摇落高枫故垒平，弹筝击筑总埋名。庭花咏就怜江总，秋草园荒卧长卿。风月遣愁宜永夜，关山横笛入边声。吴鸿楚雁来千里，同看潮回建业城。
友沂得广陵家信口占谑之
作者：龚鼎孳
朝代：明
体裁：七言律诗

江鸿初逐塞云寒，油壁车中泪未乾。金屋几时重对酒，玉人无恙一加餐。歌闻吴苑莺啼月，春到隋堤柳字官。醉里开缄情不定，恐因薄倖怨长安。
友沂绮季饮中限韵
作者：龚鼎孳
朝代：明
体裁：五言律诗

老合栖烟峤，閒犹问水筒。江山吾党健，灯烛此宵同。日落重留醉，天高一送穷。蓬门綦屦外，过尽菊花风。
友沂订游平山堂连朝风雨不果·其一
作者：龚鼎孳
朝代：明
体裁：五言律诗

日有青郊约，虚传碧草斜。春停三日骑，雨病六朝花。衣桁昏残酒，城阴逼暮鸦。萧萧楼阁外，犹白战场沙。
友沂订游平山堂连朝风雨不果·其二
作者：龚鼎孳
朝代：明
体裁：五言律诗

客渐春城尽，花箯转寂寥。雷塘回暗柳，瓜步响寒潮。能著几两屐，空怜廿四桥。只愁风雨歇，江上有征桡。
友沂饮中同作·其一
作者：龚鼎孳
朝代：明
体裁：七言绝句

金鞭玉踠竞嘶风，上苑春归有落红。何似啼莺催酒醒，朱栏碧树满江东。
友沂饮中同作·其二
作者：龚鼎孳
朝代：明
体裁：七言绝句

长淮剧饮醉难支，到日旗亭飏柳丝。狂客任谈衣马事，五陵多少烂柯棋。
双松曲为西屏催妆·其一
作者：龚鼎孳
朝代：明
体裁：古风

美人十五明珠珰，盈盈双星玳瑁梁，同心罗带回风长。回风长，璧月起。开松花，结松子。
双松曲为西屏催妆·其二
作者：龚鼎孳
朝代：明
体裁：古风

谁歌乐府长松标，松间锦字翻兰苕，凤琴玉枕千金宵。千金宵，百年耦。长青青，双媒叟。
叠前韵·其一
作者：龚鼎孳
朝代：明
体裁：五言律诗

红烛放花关，秋生击筑间。遥怜江上笛，不共暮云还。吾世几人醉，月明如此閒。茱萸留兴在，相劝鬓毛斑。
叠前韵·其二
作者：龚鼎孳
朝代：明
体裁：五言律诗

车骑赋閒居，人谁梓泽如。秋生鸿外响，月暗幌边书。依隐天心厚，谋身酒债疏。岁寒情更剧，倚醉对霜蕖。
叠前韵赠退谷
作者：龚鼎孳
朝代：明
体裁：七言律诗

风尘飘泊吾何依，芥舟丘壑岂细微。图书披玩昼忘倦，几榻坐卧宾如归。眼底零落已耆旧，我曹萧条原布衣。平津安昌几赫奕，厨车马厩今灰飞。
叠旧韵为阶六赋·其一
作者：龚鼎孳
朝代：明
体裁：七言律诗

银烛华星又一时，花前重咏早春诗。兴浓入夜偏杯酒，身健怜吾独镜丝。沙苑晓晴深驻马，玉河垂柳渐鸣鹂。勿言陶写宜弦管，天下苍生待察眉。
叠旧韵为阶六赋·其二
作者：龚鼎孳
朝代：明
体裁：七言律诗

朱旗吹角大河滨，南鸟飘摇入雒身。正喜天涯同里社，可无文宴媚芳辰。春生雍畤回天诏，世倚云霄补阙人。晁贾谏书年共进，汉廷经术本深淳。
叠韵四首·其一
作者：龚鼎孳
朝代：明
体裁：六言诗

团扇旗亭顾曲，春衣柳市登楼。记否玉钗罗袖，有人宋玉墙头。
叠韵四首·其三
作者：龚鼎孳
朝代：明
体裁：六言诗

抛却山城黄绶，暖来燕玉红妆。偶尔麻姑撒米，终输罗敷采桑。
叠韵四首·其二
作者：龚鼎孳
朝代：明
体裁：六言诗

花发铜坑万树，月满横塘一船。笑指白鸥春水，与君携手今年。
叠韵四首·其四
作者：龚鼎孳
朝代：明
体裁：六言诗

万事歌钟共醉，十年战鼓愁闻。花下尽拚白日，人间何处青云。
口号四绝赠朱音仙·其一
作者：龚鼎孳
朝代：明
体裁：七言绝句

江左曾传秋水篇，扬州烟月更堪怜。难呼百子山樵客，重听花前燕子笺。
口号四绝赠朱音仙·其三
作者：龚鼎孳
朝代：明
体裁：七言绝句

急管清筝度夜分，落花声里几回闻。东风欲别能惆怅，吹送春江一片云。
口号四绝赠朱音仙·其二
作者：龚鼎孳
朝代：明
体裁：七言绝句

当筵妙舞复清歇，自爱腰身称绮罗。醉后莫谈天宝事，新翻乐府已无多。
口号赠朱音仙
作者：龚鼎孳
朝代：明
体裁：七言绝句

万甲楼船仗水犀，一军莺燕散前溪。难闻拥髻消魂语，战垒苍茫落日低。
古古仲调晓归萧寺次檗子韵四首·其一
作者：龚鼎孳
朝代：明
体裁：七言绝句

杯乱鸣鸡不可归，最难相见又分飞。五更落月疏钟里，花雾一天笼少微。
古古仲调晓归萧寺次檗子韵四首·其三
作者：龚鼎孳
朝代：明
体裁：七言绝句

使君孤耳几英雄，旗鼓欢场兴不穷。小住为佳君且醉，赋诗横槊春风中。
古古仲调晓归萧寺次檗子韵四首·其二
作者：龚鼎孳
朝代：明
体裁：七言绝句

十夜酣呼一月春，春风只为酒人新。来朝晦日花朝近，残月照花如玉鳞。
古古仲调晓归萧寺次檗子韵四首·其四
作者：龚鼎孳
朝代：明
体裁：七言绝句

四山云雾散天街，春月春星总入怀。浊酒未阑人欲去，五陵衣马当谁侪。
古古仲调饮中同和蜀道诸诗韵·其一
作者：龚鼎孳
朝代：明
体裁：五言律诗

醉矣求羊至，春灯复此杯。盘餐随意设，僮仆喜人来。有客吟嘉树，频年问陇梅。相逢拚尽夜，芒屩万山回。
古古仲调饮中同和蜀道诸诗韵·其七
作者：龚鼎孳
朝代：明
体裁：五言律诗

多难登楼后，心伤客路花。且斟燕市酒，一谢鲁朱家。淮泗留残垒，乡园指落霞。春风下泽好，傲杀富民车。
古古仲调饮中同和蜀道诸诗韵·其三
作者：龚鼎孳
朝代：明
体裁：五言律诗

但能泥饮足，花下共清斋。事去安扪舌，吾衰急赐骸。宾朋娱晚岁，山水散人怀。竟割山王席，酣呼照已埋。
古古仲调饮中同和蜀道诸诗韵·其九
作者：龚鼎孳
朝代：明
体裁：五言律诗

春星人不醉，如此夜阑何。看世渔樵稳，还家姓字多。市楼过海蜃，军鼓定江鼍。莫倚狂歌惯，歌风台下歌。
古古仲调饮中同和蜀道诸诗韵·其二
作者：龚鼎孳
朝代：明
体裁：五言律诗

十五年中事，生涯有陆沉。人真怜雨别，老更爱春阴。急鼓歌三叠，初花月一林。高阳旧徒侣，不哭即高吟。
古古仲调饮中同和蜀道诸诗韵·其五
作者：龚鼎孳
朝代：明
体裁：五言律诗

一歌出塞曲，风笛满伊凉。落日长陵泪，孤云五岳粮。沛应魂魄恋，酒为别离香。归去馀田井，巢由幸遇唐。
古古仲调饮中同和蜀道诸诗韵·其八
作者：龚鼎孳
朝代：明
体裁：五言律诗

白头思往昔，黄阁几功名。自广绝交论，全高处士评。书谁腾窦武，印已累虞卿。一雪河梁涕，悲歌见汝情。
古古仲调饮中同和蜀道诸诗韵·其六
作者：龚鼎孳
朝代：明
体裁：五言律诗

鱼凫悬蜀道，一杖上天时。元白依杨子，登临送客儿。人奇开复壁，网阔洗凝脂。肠断巴渝调，西风宿草吹。
古古仲调饮中同和蜀道诸诗韵·其十
作者：龚鼎孳
朝代：明
体裁：五言律诗

谁能隐南郭，吾亦欲东归。皂帽来何晚，篮舆昨不非。方舟牵野水，残衲补春衣。剪烛晨钟下，长安此客稀。
古古仲调饮中同和蜀道诸诗韵·其四
作者：龚鼎孳
朝代：明
体裁：五言律诗

裘马京华地，谁为湖海人。能来万里客，翻重百年身。虾菜原关福，莺花不驻春。北山猿鹤意，款款待逋臣。
古古肮脏负俗为雠者所中变姓名入都秋行尽矣客思无聊且归沛中赋诗留别依韵和之诗成而古古已策蹇去矣·其一
作者：龚鼎孳
朝代：明
体裁：七言律诗

归计残书老蠹籯，秋霜驴背识生平。高楼暂许元龙卧，畏路难容阮籍行。双鬓风尘天地窄，十年灯火鬼神明。萧萧易水寒如昨，迟汝来歌燕市声。
古古肮脏负俗为雠者所中变姓名入都秋行尽矣客思无聊且归沛中赋诗留别依韵和之诗成而古古已策蹇去矣·其二
作者：龚鼎孳
朝代：明
体裁：七言律诗

敝裘典尽只空籯，长揖逢人色未平。佣保自惊堂上客，公卿谁爱少年行。连城和璧归增重，似月蛾眉妒转明。豪气未除真不可，闭门聊复学吞声。
古古诸子集西堂时方乞归·其一
作者：龚鼎孳
朝代：明
体裁：七言律诗

好客登床须尽醉，何论日下与云间。五君惟许林中士，双屐原无世外山。据地龙蛇输小隐，背人鸥鸟纵春还。扁舟竟结柴桑伴，花径蓬门夜不关。
古古诸子集西堂时方乞归·其三
作者：龚鼎孳
朝代：明
体裁：七言律诗

去日苦多欢不足，半生虎穴复蛟宫。凄凉跃马蠃粮事，收拾残山剩水中。岂有巢由无隐地，可怜沈范总衰翁。苍生捉鼻书空里，惭愧当时系望同。
古古诸子集西堂时方乞归·其二
作者：龚鼎孳
朝代：明
体裁：七言律诗

去矣无劳更酒悲，青门祖帐后人师。八驺搥壁诚何意，孤鸟窥笼得此时。多难故人天外到，十年丹壑梦中思。诸君袖手看棋局，柳市烟云尽九疑。
古古诸子集西堂时方乞归·其五
作者：龚鼎孳
朝代：明
体裁：七言律诗

羊肠历尽有柴门，乌鹊飞来月满村。春草一围调马软，檐花五夜压灯昏。当风酒是燕丹泪，自古秋为宋玉魂。筑室且教泥水蔽，名山沧海与君论。
古古诸子集西堂时方乞归·其四
作者：龚鼎孳
朝代：明
体裁：七言律诗

扶桑日向东西出，垂柳楼看西北高。聚散空馀人两鬓，行藏误点颊三毛。醉来客任呼龙腹，抛去官都似马曹。一笛春风归兴健，勿从亭下怅劳劳。
古古过小斋饮中同作·其一
作者：龚鼎孳
朝代：明
体裁：七言绝句

泥饮须拚赌一州，故人相见即无愁。稻香香外雁行远，携手上楼今倚楼。
古古过小斋饮中同作·其三
作者：龚鼎孳
朝代：明
体裁：七言绝句

一百五日过花辰，二十四番花逐尘。中年怀抱底陶写，花下故人真美人。
古古过小斋饮中同作·其二
作者：龚鼎孳
朝代：明
体裁：七言绝句

花月千层人一层，水边人影乱花灯。当时不醉今无梦，除是死灰面壁僧。
古古过小斋饮中同作·其五
作者：龚鼎孳
朝代：明
体裁：七言绝句

岂有能閒不爱閒，幽人步屧恰花间。谁呼万斛北窗雨，写出捲帘无数山。
古古过小斋饮中同作·其四
作者：龚鼎孳
朝代：明
体裁：七言绝句

一夜天风落羽声，哀丝豪竹意难明。荆高去后酒徒散，醉杀五陵花月筝。
古心赴吴江学博任·其一
作者：龚鼎孳
朝代：明
体裁：七言律诗

经年歌啸滞燕台，雨过桑乾玉辔催。未信嵇康交尽绝，翻缘蒋诩径频开。官閒似返山中辙，情重能胜病后杯。屈宋岂须愁坎壈，长杨扈跸待雄才。
古心赴吴江学博任·其二
作者：龚鼎孳
朝代：明
体裁：七言律诗

风雨论心二十秋，辟书名始重诸侯。地连丰沛知人杰，禄薄江山亦壮游。骏骨图悬千里价，鲈鱼香动五湖舟。穷交大有平津阁，兰佩输君共白头。
古老过集拈空同马上城中见雪山之句同作·其一
作者：龚鼎孳
朝代：明
体裁：七言律诗

入雒萧疏也入山，孤云今夕一开关。烟霜漠漠栖乌定，宫阙苍苍塞雁还。吹角寒沙过万骑，诛茆老屋想三间。城中马上人何限，白首丹崖岂易攀。
古老过集拈空同马上城中见雪山之句同作·其二
作者：龚鼎孳
朝代：明
体裁：七言律诗

归去巢由未买山，扁舟乘兴出江关。灯昏草榻三年别，梦羡芒鞋万里还。落月天低云树外，唾壶心满酒垆间。狂歌是处堪招隐，赤脚层冰与汝攀。
史奇玉督学山右兼怀太峰
作者：龚鼎孳
朝代：明
体裁：七言律诗

太行千嶂郁嵯峨，使者乘秋揽辔过。起草名先雄执戟，论文功自压横戈。人才建业江山丽，弟子河汾将相多。谷口尚馀耆旧在，好从凭轼问烟萝。
史笔公水部招饮署斋赋谢
作者：龚鼎孳
朝代：明
体裁：七言律诗

画省秋风动薜萝，开樽微雨澹星河。汉初人物梁园盛，晋后诗名水部多。青玉管长挥凤沼，玄圭功已偃鲸波。征鸿一散芳兰远，矫首中流起浩歌。
右民还吴门
作者：龚鼎孳
朝代：明
体裁：五言律诗

倦看京雒态，春草信归情。薄宦仍张挚，东吴又顾荣。衣沾嵩岳雨，人醉幔桥莺。莫击悲风筑，江潮恐未平。
叶蕃仙还山阴彦远年少好友也·其一
作者：龚鼎孳
朝代：明
体裁：七言律诗

朔塞霜生去雁多，帆开圆月指黄河。疏花命酒轻装远，暮雨回灯尺素过。满眼江湖催涕泪，閒心朋旧果烟箩。晨风托寄长贫好，并閟中林散发歌。
叶蕃仙还山阴彦远年少好友也·其二
作者：龚鼎孳
朝代：明
体裁：七言律诗

隰西茅屋倚淮滨，榻散龙鸾玉笛尘。此去独寻河渚约，当时同爱夜阑身。逃名丛桂惟无事，送客残秋太损神。看遍长楸车马色，可如高枕镜湖春。
吊惜郎·其一
作者：龚鼎孳
朝代：明
体裁：七言绝句

兰芳菊素立清秋，薄醉难消薄命愁。早信王郎情易死，情多不死不风流。
吊惜郎·其三
作者：龚鼎孳
朝代：明
体裁：七言绝句

烟雾曾看玉质蒙，回身一片落花风。招魂记得松寮影，半在浓香澹月中。
吊惜郎·其二
作者：龚鼎孳
朝代：明
体裁：七言绝句

朱门歌舞郁金香，豪竹青丝夜未央。花雾一痕风似箭，可怜吹落打毬场。
同人集得树轩限秋字送家叔鸣玉返里门
作者：龚鼎孳
朝代：明
体裁：七言律诗

高树凉云动早秋，客心已倦帝城游。竹林且许陪沈醉，桐雨偏能搅别愁。公等上书难报罢，故人脱粟肯淹留。销兵给复闻新诏，里社归应散百忧。
同伯紫甫草饮侯仲衡斋中即席赠同人四首 其三 侯彦明
作者：龚鼎孳
朝代：明
体裁：五言律诗

小弟传书至，平原有故人。云霄存一饭，金石白千春。名是乌衣重，才堪犊鼻贫。谢公能述祖，何用叹沈沦。
同伯紫甫草饮侯仲衡斋中即席赠同人四首 其二 陈子万
作者：龚鼎孳
朝代：明
体裁：五言律诗

阳羡佳公子，相逢梁孝园。才因羁旅见，家有赐书存。党锢留华冑，诗名竞哲昆。飞腾年少意，安可滞彝门。
同伯紫甫草饮侯仲衡斋中即席赠同人四首 其四 徐恭士
作者：龚鼎孳
朝代：明
体裁：五言律诗

曾读侯生传，知君伯仲名。此来初伏轼，奇士竟班荆。身世难屠钓，文章散甲兵。十年龙卧稳，处士不虚声。
同伯紫甫草饮侯仲衡斋中即席赠同人四首·其一
作者：龚鼎孳
朝代：明
体裁：五言律诗

竟呼人作黍，今夜客能来。白苧三吴艳，青灯一雨开。邹枚梁苑赋，琼琬世家才。且复牵衣坐，明星下此杯。
同伯紫赋送绮季之晋阳·其一
作者：龚鼎孳
朝代：明
体裁：七言律诗

闻道西行有万山，薄游何事马蹄艰。沙侵冻柳枯难折，春发楼桑客未还。侠少并州添酒伴，长安明月望刀环。忍看分手啼莺到，杨子蓬蒿昼掩关。
同伯紫赋送绮季之晋阳·其二
作者：龚鼎孳
朝代：明
体裁：七言律诗

长干水阁杏花春，杯酒江山兴倍新。朔塞已怜鸥梦远，短裘况作雁门人。三河日落驱残骑，二月林香动葛巾。终爱暄风薇蕨长，倦归邻并号山民。
同光含万诸公省中夜集限韵
作者：龚鼎孳
朝代：明
体裁：七言律诗

十年文苑喜同游，此夕秋光画省幽。□□□□□□□，思乡同上仲宣楼。樽前嵇阮聊□□，□□□□□□□。玩世学成瘖哑诀，公卿无□□□□。
同古古伯紫诸君夜集限韵·其一
作者：龚鼎孳
朝代：明
体裁：七言律诗

他乡椒酒动芳春，红烛同惊白发新。陈寔将车欣有子，德公炊黍竟呼宾。相思驾总来千里，多难天容老几人。岐路自伤还作客，十年江海梦垂纶。
同古古伯紫诸君夜集限韵·其三
作者：龚鼎孳
朝代：明
体裁：七言律诗

一行书札到东吴，为惜乌啼尾毕逋。分谤至今全主客，留身真喜得江湖。梦回绝塞风烟改，话入春灯涕泪枯。寄语西川李供奉，有人纵酒复歌呼。
同古古伯紫诸君夜集限韵·其二
作者：龚鼎孳
朝代：明
体裁：七言律诗

如此深宵聚亦难，隔年犹作隔生看。门来旧雨知天定，心似春星炯夜阑。四海姓名重问讯，一麾儿女又团圞。歌风台上应搔首，未许封侯托报韩。
同古古伯紫诸君夜集限韵·其五
作者：龚鼎孳
朝代：明
体裁：七言律诗

更残动地朔风来，起舞重呼浊酒杯。自许梁松床下拜，争看李燮肆中回。两都亡命尊慵保，万里题诗到草莱。明月寒霜人健在，芒鞋复壁未须哀。
同古古伯紫诸君夜集限韵·其六
作者：龚鼎孳
朝代：明
体裁：七言律诗

二十馀年感逝波，春风巷陌夕阳多。唾壶声急江潮断，金马吟成铁骑过。巴蜀有人传锦字，鄢陵何地问云罗。伤心青眼綦巾者，不见吾曹击筑歌。
同古古伯紫诸君夜集限韵·其四
作者：龚鼎孳
朝代：明
体裁：七言律诗

天气殊佳且小留，鸣鞭更续五陵游。人经丧乱知朋好，路尽关山有帝州。南国杜衡幽士佩，东京河雒孝廉舟。独怜携手沧浪晚，江总还家愧黑头。
同善持君湖舫送春 其三 临江仙
作者：龚鼎孳
朝代：明
体裁：词

谁遣封姨吹画楫，晴湖蹴作涛声。轻寒罗袖最分明。催花落尽，此别太生生。薄福东君应自悔，三春云幔风旌。双蛾小皱縠纹平。夕阳无赖，不管钿钗横。
同善持君湖舫送春 其二 虞美人
作者：龚鼎孳
朝代：明
体裁：词

春光九十原嫌窄。闪杀飘零客。啼花泪逐水东流。且载银樽绿鬓尽情游。千山罨画吹红雾。却改离亭路。长条攀折一番新。瞩付明年还傍可怜人。
同善持君湖舫送春 其四 苏幕遮
作者：龚鼎孳
朝代：明
体裁：词

粉香城，歌舞地。明月今宵，偏照双峰翠。一夜碧蟾凉似水。为送春归，特到红窗外。五更愁，千叠思。对月端详，不许垂杨睡。珠箔檀肩长共倚。断鼓零箫，迸入留春泪。
同尹洞庭梁公狄看月大醉
作者：龚鼎孳
朝代：明
体裁：七言律诗

空庭促膝欲何为，搔首呼天天亦疑。冷灶月高名士会，春铃风度画奁诗。清流多岂朝廷福，浊酒狂销鼓角悲。厚禄公卿能料敌，贾生书已弃明时。
同年大司寇李五弦侍养归里·其一
作者：龚鼎孳
朝代：明
体裁：七言律诗

宝鸡长白两完人，兰佩交公义更亲。对酒曲江花照鬓，同时贯索草生春。松风宰相陶弘景，鉴水神仙贺季真。乐踰三公身健举，济南福泽胜西秦。
同年大司寇李五弦侍养归里·其二
作者：龚鼎孳
朝代：明
体裁：七言律诗

受钺中原事已非，黑云压阵战旗归。平消岁月栖金马，老看河山卧铁衣。长日板舆玄鹤拥，后堂名部绛纱围。邺侯天骨真霞表，欲往从之歌采薇。
同年张谋远谒选得大名司理·其一
作者：龚鼎孳
朝代：明
体裁：七言律诗

雁行二十九秋人，蕙带重怜筑市亲。早岁惊心桑海梦，青霜破涕菊华辰。书传故里求金急，诏下扶风试吏新。按部径须驱猛虎，年来闾左为官贫。
同年张谋远谒选得大名司理·其二
作者：龚鼎孳
朝代：明
体裁：七言律诗

班杨鲍谢俱千载，吾世文章健者稀。彩笔一编真锦绮，金门何客早轻肥。争持青玉贻平子，渐有缁尘到陆机。名士就徵观听盛，风云还似偃荆扉。
同年张谋远谒选得大名司理送彭中郎返中州中郎为禹峰仲子才名藉甚随其兄武试入都·其一
作者：龚鼎孳
朝代：明
体裁：七言律诗

尺书问讯昆明路，何意腾云雒下来。老懒恰逢青眼待，诗篇常对晚花开。人言子敬应过父，自古中郎独擅才。雪暗楼桑停去马，残灯浊酒忆燕台。
同年阴太峰给谏引疾还里·其一
作者：龚鼎孳
朝代：明
体裁：七言律诗

春雨金沟柳色寒，河梁清泪黯雕鞍。雁行天上晨星少，龙性人间畏路难。三晋烟霞供伏枕，五陵车马纵弹冠。勿愁远道芳兰隔，锦鲤重加别后餐。
同年阴太峰给谏引疾还里·其三
作者：龚鼎孳
朝代：明
体裁：七言律诗

青琐名高折槛年，后生谁识直如弦。苌弘血拟同时碧，杵臼心犹皎日悬。人杰古来如处女，急流今始见神仙。纷纭田窦门前事，可博中林一醉眠。
同年阴太峰给谏引疾还里·其二
作者：龚鼎孳
朝代：明
体裁：七言律诗

家法君陵戒亢龙，北山归计得从容。齐名李杜清流传，挥手烟霄长乐钟。别墅围棋花满座，中条采药月千峰。何时雉网宽林翼，十筑吾将蹑屩从。
同年阴太峰给谏引疾还里·其四
作者：龚鼎孳
朝代：明
体裁：七言律诗

群公犹似厌升平，直道何辞拂袖行。王路久应销荟蔚，人情薄亦恕柴荆。孤云望岫悽双鹄，三月还家报早莺。京雒倘容簪更盍，衔杯佳句待阴铿。
同祁止祥张稚恭王于一许力臣师六陈其年看玉兰
作者：龚鼎孳
朝代：明
体裁：七言律诗

鹤径芳樽引兴遥，醉吟已过百花朝。素裳缟带今何夕，寒露清冰迥不消。长爱幽人开薜荔，恰看琼树倚烟霄。欢场莫惜淹归骑，楼阁春阴起玉箫。
同秋岳观剧无外邸中重用赠雪航韵即席四首·其一
作者：龚鼎孳
朝代：明
体裁：五言律诗

共踏氍毹月，花溪自可渔。有乡人善醉，再顾国堪墟。爱侣淹琼瑟，留香放笋舆。长杨春色在，好补茂陵书。
同秋岳观剧无外邸中重用赠雪航韵即席四首·其三
作者：龚鼎孳
朝代：明
体裁：五言律诗

歌舞行芳斝，文章起劫灰。吟方骄烂熳，春欲老条枚。衰凤犹群慕，宵蚊又聚雷。得佳聊且住，天意或须回。
同秋岳观剧无外邸中重用赠雪航韵即席四首·其二
作者：龚鼎孳
朝代：明
体裁：五言律诗

才名推绣虎，生计习醯鸡。春雨前溪后，银灯北阙西。宫莺丛月语，巢燕困花泥。最恼深宵柝，乌今未可栖。
同秋岳观剧无外邸中重用赠雪航韵即席四首·其四
作者：龚鼎孳
朝代：明
体裁：五言律诗

春愁看旅鬓，人语得乡园。柳为吹绵薄，花宜藉草温。姓名羞狗监，心迹托龙门。风物催归屐，春畦长芥孙。
同秋岳饮无外邸中·其一
作者：龚鼎孳
朝代：明
体裁：七言律诗

他乡春色易销魂，妙舞清歌集弟昆。似是马曹堪拄笏，未逢斋日且开樽。乌衣逸韵传裙屐，黄绢词名长杜荪。艳事玉台毋阁笔，冰丝犹许织天孙。
同秋岳饮无外邸中·其三
作者：龚鼎孳
朝代：明
体裁：七言律诗

共摊椽烛永芳筵，花底清歌子夜偏。燕语画帘轻似梦，酒围宵幔小如年。行云惯驻秦青曲，明月犹高蓟苑天。戍鼓一街投辖易，春愁今已破繁弦。
同秋岳饮无外邸中·其二
作者：龚鼎孳
朝代：明
体裁：七言律诗

鹅笙凤管度吴趋，写影春屏欲有无。纨扇好开芳草社，锦灯斜拥落花图。舒怀暂共啼莺煖，倚醉兼辞上马扶。卜夜莫嫌倾一石，雨风容易湿平芜。
同诸客游惠山观泉竟日赤方为诗纪事因和其韵
作者：龚鼎孳
朝代：明
体裁：七言律诗

经年芒屩快同游，吴越风烟此系舟。石老迥涵千涧月，松高欲下半天秋。丹枫黄菊宜青眼，好友名山共白头。惜别沧洲惊渐远，滔滔举世一清流。
同达旨楚玉清瑟文漪登银山绝顶
作者：龚鼎孳
朝代：明
体裁：七言律诗

六时钟磬上方尊，眼底群峰石虎蹲。贝叶楼才平岭路，松巅鸟欲下天门。云围鸳甃青成市，日冷鲸波白射村。峭径百盘孤绝处，支筇犹拟问真源。
同道开诸子过穆倩寓园
作者：龚鼎孳
朝代：明
体裁：五言排律

何地无丘壑，幽篁此竟深。到门人倚榻，开卷客长吟。曲水摇舟路，孤城落日阴。一篱当屿出，残水想秋寻。雪霁翻冰鲤，天高下野禽。战场荒草合，岁鼓晚寒侵。历落唯茅宇，萧条似故林。径分鸣镝候，风急射雕心。石老双横几，堂空欲动琴。遥怜楼阁迥，曾是月华临。坦步僧同健，浮名懒自沈。戎旃从斗伐，尔我各崎嵚。勿厌过逢数，飞蓬起盍簪。
同门成二鸿还梁溪·其一
作者：龚鼎孳
朝代：明
体裁：七言律诗

君王羽猎正甘泉，狗监难逢奏赋年。名重早同游雒舫，禄微迟乞买山钱。啼莺树绕东林月，战马江深北固天。自昔孙弘非晚达，勿因云壑滞高眠。
同门成二鸿还梁溪·其二
作者：龚鼎孳
朝代：明
体裁：七言律诗

淄尘京雒几星霜，石友相期古道长。经乱行藏宜曼倩，谋归岁月及柴桑。吴峰晴放行花屐，笠泽秋开纵酒航。勇退岂辞坚素约，病馀玄发已全苍。
向远林过观唐宋墨迹·其一
作者：龚鼎孳
朝代：明
体裁：五言律诗

相看曾不改，图画与山川。兴满樽前客，愁消乱后天。烟霞宗炳室，莼鲙季鹰船。古色摩娑久，愀然问纪年。
向远林过观唐宋墨迹·其二
作者：龚鼎孳
朝代：明
体裁：五言律诗

贞观空遗迹，宣和邈逝川。不为无益事，难答奈何天。立壁娱琴侣，逢人问酒船。昆明残劫后，赢得日如年。
吕正始观察之虎林·其一
作者：龚鼎孳
朝代：明
体裁：七言律诗

凤城飞絮玉骢骄，日送吴帆远上潮。酒伴乍愁京雒减，宦情偏对碧山饶。月高天柱秋开幰，花涨西陵夜度箫。铙鼓莫惊松桂梦，白鸥盟在短长桥。
吕正始观察之虎林·其二
作者：龚鼎孳
朝代：明
体裁：七言律诗

春风画戟耀江东，开府名争彩笔雄。千里吕安征驾后，六桥白傅醉吟中。官逢吴越轻津要，客到湖山属钜公。总为两高淹谢屐，金门还望旧游同。
听胡介石太守谈粤西山水之胜·其一
作者：龚鼎孳
朝代：明
体裁：七言绝句

把炬探幽绝壑行，洞龙吟处海潮生。更怜金角弥天后，尚有空山石鼓鸣。
听胡介石太守谈粤西山水之胜·其二
作者：龚鼎孳
朝代：明
体裁：七言绝句

端礼门开奋笔时，大书深刻石工疑。那知桂岭荒崖里，姓字偏争党锢碑。
吴咏亭偶集·其一
作者：龚鼎孳
朝代：明
体裁：五言律诗

下床幽客至，同命竹间觞。浊酒香残墨，孤亭早夕阳。径容花断续，秋逼夜苍茫。只此堪埋照，吾生饱雪霜。
吴咏亭偶集·其三
作者：龚鼎孳
朝代：明
体裁：五言律诗

闭户亦登涉，高秋数客知。楼台灯渐吐，梧柳露交垂。暮色千山到，砧声一雁迟。生涯兼醉浊，为缓鬓毛衰。
吴咏亭偶集·其二
作者：龚鼎孳
朝代：明
体裁：五言律诗

林中人杂坐，兴适已忘餐。落叶平侵磴，疏星一倚阑。阴晴秋尽好，鼓角晚同寒。却怪瀼西老，乾坤此地看。
吴岱观之苕溪学博和胡菊潭宗伯韵·其一
作者：龚鼎孳
朝代：明
体裁：七言律诗

集贤文采动当时，岂独台州画可师。京国宾朋真缟带，儒宫钟籥古威仪。帆过明圣莺花晚，梦到吴兴山水私。萧寺峨峨松百尺，肯因回首忆彤墀。
吴岱观之苕溪学博和胡菊潭宗伯韵·其二
作者：龚鼎孳
朝代：明
体裁：七言律诗

甘陵风雨事多端，滟滪君从闭户看。藉草歌成同击筑，锄兰愤至一冲冠。龙蛇漫托金门隐，旗鼓悬推上将坛。虎观大名经术重，勿言朝士爱申韩。
吴江公冒雨先归遣急足以和诗驰示即于纸尾奉答
作者：龚鼎孳
朝代：明
体裁：七言律诗

雨过沙堤策马归，深宵灯烛伴初违。池边白传吟偏就，香后荀公座可依。三匝风烟朋旧共，一春花事鬓毛非。长期阿阁开萋菶，鸥鹭空天各自飞。
吴秋林过饮春帆和米紫来三绝句·其一
作者：龚鼎孳
朝代：明
体裁：七言绝句

隐几江山惬梦游，晴沙户外白鸥稠。不知何地烟波稳，天际轻阴一系舟。
吴秋林过饮春帆和米紫来三绝句·其三
作者：龚鼎孳
朝代：明
体裁：七言绝句

竹露蕉风散晚香，西山缺处补垂杨。那须赤脚层冰上，一对秋林五月凉。
吴秋林过饮春帆和米紫来三绝句·其二
作者：龚鼎孳
朝代：明
体裁：七言绝句

花底逢人如社燕，雨馀看画忆垂虹。依然得树轩头坐，身在丹崖翠壑中。
吴船宴集·其一
作者：龚鼎孳
朝代：明
体裁：五言律诗

昨日芳郊聚，藤花拂酒杯。何期临水槛，依旧坐苍苔。好月偕人至，凉云绕砌回。横塘差髣髴，眉黛镜中开。
吴船宴集·其二
作者：龚鼎孳
朝代：明
体裁：五言律诗

又向吴船坐，何时真买船。可怜春水阔，只让白鸥眠。汝梦迷红袖，吾衰甚隔年。且消花下福，万事酒人捐。
吴船杂兴·其一
作者：龚鼎孳
朝代：明
体裁：七言绝句

好月如人未肯圆，春风惆怅百花前。那能红袖薰香坐，韵杀吴家书画船。
吴船杂兴·其二
作者：龚鼎孳
朝代：明
体裁：七言绝句

画阁空停玳瑁杯，红云想像烛边开。两行回笑无人会，径唤花前骢马来。
吴见末恤刑八闽赋诗留别漫和来韵·其一
作者：龚鼎孳
朝代：明
体裁：七言律诗

秋风笳吹动征尘，击汰长河锦树新。雁去渐知乡驿近，雉罗先放海天春。仙霞列嶂迎丹笔，画省经年倚玉人。兵气尽销圜草绿，赋成陪辇待东巡。
吴见末恤刑八闽赋诗留别漫和来韵·其三
作者：龚鼎孳
朝代：明
体裁：七言律诗

江声荻苇入秋长，岁计中洲蟹稻荒。尺素远谋逃世事，旧游真少却贫方。青门看鬓分今雨，白下开灯忆早霜。京雒共伤羁宦久，竟无佳句报西堂。
吴见末恤刑八闽赋诗留别漫和来韵·其二
作者：龚鼎孳
朝代：明
体裁：七言律诗

戈船犀甲正张皇，持节难争使越装。秋草问程同蜀道，青天横角正他乡。双旌榕岭参云碧，万弩鳀潮射日黄。问道勾吴飞赤羽，那堪洗马对茫茫。
吴见末恤刑八闽赋诗留别漫和来韵·其四
作者：龚鼎孳
朝代：明
体裁：七言律诗

金络斜阳扣策归，犹怜沙路有残扉。时贤竟让公孙阁，古道翻愁范叔衣。绝塞朔风悽马角，何年白日照牛矶。绕枝乌鹊栖难稳，羡汝乘秋劲翮飞。
吴见末比部将出谳西蜀同人赋诗为别已成帙矣而使命忽止因题五绝归之·其一
作者：龚鼎孳
朝代：明
体裁：七言绝句

父老争传谕蜀恩，秋风萧瑟卧文园。殷勤为谢张廷尉，今日苍生已不冤。
吴见末比部将出谳西蜀同人赋诗为别已成帙矣而使命忽止因题五绝归之·其三
作者：龚鼎孳
朝代：明
体裁：七言绝句

剑阁褒斜地入云，开樽词客感离群。谁将牛喘烦丞相，一路啼猿总不闻。
吴见末比部将出谳西蜀同人赋诗为别已成帙矣而使命忽止因题五绝归之·其二
作者：龚鼎孳
朝代：明
体裁：七言绝句

烽连栈道暮云黄，捲甲成都战垒长。不识保宁城下路，年年杜宇问投荒。
吴见末比部将出谳西蜀同人赋诗为别已成帙矣而使命忽止因题五绝归之·其五
作者：龚鼎孳
朝代：明
体裁：七言绝句

濑水惊涛溅客寒，延陵挂剑涕漫漫。未论负弩蚕丛日，京雒先歌行路难。
吴见末比部将出谳西蜀同人赋诗为别已成帙矣而使命忽止因题五绝归之·其四
作者：龚鼎孳
朝代：明
体裁：七言绝句

惊闻豺虎盛三巴，兵后耕农有几家。纵遣春风空贯索，也应燮理到桑麻。
吴赓庵招同张东山移具高似斗司寇园亭即席三首·其一
作者：龚鼎孳
朝代：明
体裁：七言律诗

众山幽响动桐君，丝竹还容逸兴分。凉遍瓜畦来旧雨，心閒柳市过浮云。忧天先稳松篁梦，待月同看荇藻文。自爱水亭疏豁好，官蛙鼓吹不须闻。
吴赓庵招同张东山移具高似斗司寇园亭即席三首·其三
作者：龚鼎孳
朝代：明
体裁：七言律诗

行厨竹映玉盘寒，数过林亭礼法宽。桑拂鸣鸠知夏正，樽开白兽总秋官。苍生涕泪消圜草，蓬鬓乾坤付药栏。乘暇遁携佳客至，长安此地不风湍。
吴赓庵招同张东山移具高似斗司寇园亭即席三首·其二
作者：龚鼎孳
朝代：明
体裁：七言律诗

田田荷露近微香，野色平涵暮气苍。四月风花留别墅，一床筝笛似横塘。高歌击筑偕燕市，大隐为园号辟疆。公等延登还努力，病夫身已许沧浪。
吴郎南征赋别
作者：龚鼎孳
朝代：明

一剑朱云得，今看出匣锋。饭难忘巨鹿，人不异卢龙。国士知弓治，家声薄鼎钟。击奸兼破贼，吾欲卷书从。
吴郎南征赋别
作者：龚鼎孳
朝代：明

功名凭燕颔，三十佩吴钩。天地看横角，风尘避短裘。还家如出塞，多难贱封侯。自古磨崖绩，书生据上头。
吴郎南征赋别·其一
作者：龚鼎孳
朝代：明
体裁：五言律诗

惜别徒儿女，请为慷慨言。大名传季札，公子重彝门。宝马团花立，春旗细柳翻。丈夫心血贵，倾倒在酬恩。
吴郎南征赋别·其三
作者：龚鼎孳
朝代：明
体裁：五言律诗

结交游侠客，使作邯郸儿。汉月骄麟带，吴烟煖凤吹。普天犹战斗，文士自旌旗。好买淮阴酒，频浇漂母祠。
吴郎南征赋别·其二
作者：龚鼎孳
朝代：明
体裁：五言律诗

功名凭燕颔，二十佩吴钩。天地看横角，风尘避短裘。还家如出塞，多难贱封侯。自古磨崖绩，书生据上头。
吴郎南征赋别·其四
作者：龚鼎孳
朝代：明
体裁：五言律诗

一剑朱云得，今看出匣锋。饭难忘钜鹿，人不异卢龙。国士知弓冶，家声薄鼎钟。击奸兼破贼，吾欲卷书从。
吴门宾朋送至锡山徘徊泉上偶成六首·其一
作者：龚鼎孳
朝代：明
体裁：七言绝句

十年重系惠山舟，金管银笙坐两头。谁识红尘车马外，二泉亭下冷如秋。
吴门宾朋送至锡山徘徊泉上偶成六首·其三
作者：龚鼎孳
朝代：明
体裁：七言绝句

水递清分酒瓮香，沧浪烟树玉箫傍。心惊西牖残樽梦，不为青山爱故乡。
吴门宾朋送至锡山徘徊泉上偶成六首·其二
作者：龚鼎孳
朝代：明
体裁：七言绝句

几家台榭斗平泉，花落朱扉事惘然。遗憾太平林涧好，醉吟不惜买山钱。
吴门宾朋送至锡山徘徊泉上偶成六首·其五
作者：龚鼎孳
朝代：明
体裁：七言绝句

岩阿一曲听松偏，五月披裘坐碧烟。犹记雨深梅岭路，苍龙十里捲青天。
吴门宾朋送至锡山徘徊泉上偶成六首·其六
作者：龚鼎孳
朝代：明
体裁：七言绝句

一水劳劳送客亭，将离人易感飘萍。吴峰早晚能招隐，为嘱河桥柳倍青。
吴门宾朋送至锡山徘徊泉上偶成六首·其四
作者：龚鼎孳
朝代：明
体裁：七言绝句

梁溪学禁首东京，一网清流国事更。今日君宗零落尽，后生轻说党人名。
吴门雪后舟行即事·其一
作者：龚鼎孳
朝代：明
体裁：五言律诗

罢酒征鸿过，将离客易惊。晨光飞霰乱，水驿破烟行。城绕凫鹥阔，风遮鼓角晴。野桥残柳色，长路已含情。
吴门雪后舟行即事·其三
作者：龚鼎孳
朝代：明
体裁：五言律诗

全生豺虎后，岂避雪霜欺。雾隐西施屧，天低泰伯祠。孤蓬怜襆被，万里共心期。猎猎阴风下，缘村问酒旗。